text: ՄԱՐԴԱԿԵՐԻ ԱՂՋԻԿՆ ՈՒ ԽՈՐՀՐԴԱՎՈՐ ՎԱՐՊԵՏԸ (ԻՏԱԼԱԿԱՆ) Լինում է չի լինում, լինում է մի թագավոր, ունենում է երկու որդի, մինը բարի, մյուսը չար։ Բարին լինում է մեծն ու ժառաՈգը։ էս բանը դուր չի գափ չտր եղբորը, մտածում է՝ մի կերպով ազատվի բարի եղբորից, որ ժամանակին ինքը թագավոր դառնա։ Մի օր ասում է. — Արի գնանք որսի։ Թե՝ գնանք։ Գնում են։ Մտնում են անտառի խորքը։ Որ մտնում են անտառի խորքը, թիկնապահները ետ են ընկնում ու երկու եղբայր մնում են մենակ։ Որ մնում են մենակ, էս չար եղբայրը սուրը հանում է, խրում է բարի եղբոր թիկունքը ու, կարծելով թե արդեն սպանեց, վերադառնում է պալատը, իբրեւ թե բան չի պատւսհել։ ձերը հարցնում է. — Եղբայրդ ի՞նչ եղավ։ — Ա՛խ,— ասում է,— ձերդ մեծություն, էնպես մի դժբախտություն պատահեց որ... գազանները եղբորս կերան... Խեղճ հերը աղի արտասուք է թափում, լաց ու սուգ է անում, դարդից հիվանդանում է մեռնում, ու չար որդին տեղը նստում է թագավոր։ Սրանց էստեղ թողնենք, գնանք հիմի տեսնենք՝ ինչ եղավ բարի եղբայրը։ Բարի եղբայրը անտառի խորքում ուշքի է գալի, սկսում թառանչել ու օգնություն կանչել։ — Օգնեցե՜ք, ո՜վ աստված սիրողներ... օգնեցե՜ք... ճյուղերը ջարդոտելով, խոտերը խշխշացնելով, մինը առաջ է գալի, տարածում է երկար ճանկերով մազոտ ձեռքերը, վեր է քաշում թագավորի տղին ու հետը փշփշոտ լեզվով մեջքի արյունը լիզում է, հետը խուլ մռմռում. — Օ՜ֆ, ի՜նչ համով է... օ՜ֆ, ի՜նչ համով է... Էս խռպոտ ձենից թագավորի տղի հոգին մարում է։ «Վա՜յ ինձ,— ասում է,— մարդակերի ճանկն եմ ընկել»։ Դու մի՛ ասիլ, ճշմարիտ որ, ընկած է լինում մարդակերի ճանկը։ Մարդակերը սրան մի բոխչի նման կռնատակն է անում ու ճամփա ընկնում դեպի իր քարանձավը։ Լոք-լոք անելով մի քանի րոպեում հասնում է քարանձավի դուռն ու ծեծում. — Դուռը բաց արա, աղջիկ ջան, դուռը բաց արա, տես քեզ համար ինչ եմ բերել... Աղջիկը որ դուռը բաց է անում, որ տեսնում է ուշաթափված ու արյունաթաթախ թագավորի տղին, խղճահարվում է, ասում է. — Էստեղ ի՞նչ լավ բան կա որ... Չես տեսնո՞ւմ արդեն մեռած է... թող տանեմ դեն գցեմ... — Ասենք ճշմարիտ ես ասում, արդեն դիակ է... Տար դեն գցիր, իսկ ես էլի կգնամ որոնելու,— ասում է հրեշ հերն ու ձեռաց անհետանում։ — Ո՜ւ... ո՜ւ...— միայն մռնչյունն է լսվում հեռվից։ Հերը հեռանում է թե չէ, աղջիկը վազում է, պահարանից մի դեղ է հանում, բերում է քսում տղի վերքին։ Տղեն աչքը բաց է անում, ասում է. — Օ՜ֆ, էս ի՜նչ շատ եմ քնել։ Ու տեսնելով կողքին կանգնած աղջկանը՝ հարցնում է. — Դու ո՞վ ես, սիրուն աղջիկ։ — Ես մարդակերի աղջիկն եմ, բայց ինձանից մի՛ վախենար... իսկ դու ո՞վ ես... Թագավորի տղեն նոր հիշում է ու գլխի ընկնում, թե որտեղ է ընկել, հայտնում է, թե ինքն ով է, պատմում է իր գլխին եկածը ու խնդրում է աղջկանը, որ թողնի իրեն՝ գնա իր հոր մոտ։ — Քեզ ու քո հորը սարեր ու ձորեր են բաժանում,— պատասխանում է աղջիկը։— Չես կարող նրան հասնես։ Ճամփին կբռնի իմ հերը, երկու պատառ կանի, կուտի քեզ։ Էստեդից անփորձանք դուրս գալու գնալու համար պետք է ունենալ իմ հոր մատի կախարդական մատանին։ Ես նրա մատից քնած ժամանակը կհանեմ էն կախարդական մատանին, միայն մի պայմանով, որ խոսք տաս միասին փախչենք ու ամուսնանաս ինձ հետ։ Թագավորի տղեն խոսք է տալիս։ Էն ժամանակ լսվում է մարդակերի մռնչյունը՝ ո՜ւ... ո՜ւ... Որսը անհաջող էր անցել, բարկացած վերադառնում էր տուն։ — Շուտ արա, մտի՛ր էս քունջը, թաքնվի՛ր, թե չէ որ տեսավ, քեզ կուտի... Աղջիկը թաքցնում է տղին ու միամիտ նստում։ Հերը ներս է մտնում թե չէ, հոտոտում է ու կանչում. — Օ՜ֆ, ի՜նչ լավ մարդահոտ է գալի... — Էդ քեզ է էդպես թվում,— ասում է աղջիկը։— Մարդն էստեղ ո՞վ է տվել... հոգնած ես, արի մի լավ հաց կեր ու պառկի քնի։ Մարդակերը մրթմրթալով մի խորոված եզան կիսան է կլանում ու մեկնվում։ Աղջկանն ասում է. — Արի գլուխս քորի, որ քնեմ։ Աղջիկը մի ձեռքով գլուխը քորում է, մյուսով կամաց աշխատում է մատանիքը մատիցը հանի։ — Էդ ի՞նչ ես անում, աղջիկ ջան,— կես քուն, կես արթուն մռմռում է մարդակերը։ Աղջիկը վախեցած ձեռը ետ է քաշում ու էդ օրը էլ չի համարձակվում մատանին հանելու փորձ անել։ Իրիկնապահին մարդակերը նորից որսի է գնում, մնում են աղջիկն ու թագավորի տղեն։ Աղջիկը քունջից դուրս է բերում թագավորի տղին ու նրա խնդրանքով ման է ածում իրենց սենյակները։ Մի դուռն է բաց անում՝ տղեն զարմանքից մնում է ապշած՝ մի մեծ դահլիճ է՝ լիքն ու զարդարված ոսկով ու արծաթով, թանկագին քարերով ու մարմարով, բայց հատակին էստեդ-էնտեղ թափված կրծոտած ոսկորներ։ — Էս ի՞նչ ոսկորներ են,— հարցնում է թագավորի տղեն։ — Ոսկորներ են էլի,— պատասխանում է մարդակերի աղջիկն ու մյուս դուռն է բաց անում։ Մտնում են հետեւյալ սենյակը։ Առաջինից ավելի փարթամ ու շքեղ։ Պատերը մաքուր արծաթից, ոսկուց ու մարգարիտից, հրաշալի կահ-կարասիքով, ոսկենկար–ոսկեփունջ մետաքսի վարագույրներով զարդարած։ Բայց էստեղ էլ թափված են նույն կրծած ոսկորները... — Էս ի՞նչ ոսկորներ են,— դարձյալ ոարցնում է թագավորի տդեն։ — Դրանց ի՞նչ ես նայում, —կրկին խոսքը կտուրն է գցում մարդակերի աղջիկը,— դու ոսկե պատերին մտիկ տուր, արծաթե ու մարգարիտե ձեղուններին նայիր... Ու առաջ է գնում։ Թագավորի տդեն գլխի է ընկնում, որ էդ ոսկորները էն խեղճ մարդկանց ոսկորներն են, որոնց լափել էր մարդակերը։ — Իսկ էս ի՞նչ սենյակ է,— ցույց է տալիս թագավորի տղեն մի դռան վրա, որի երկու կողմը հսկում էին երկու վիշապներ։ — Էս իմ հոր գանձարանն է։ Էս սենյակը չի կարելի մտնել առանց իմ հոր մատի կախարդական մատանիքի, թե չէ՝ իսկույն կպատառոտեն էս պահապան վիշապները։ — Ո՜ւ... Ո՜ւ... Լսվում է մարդակերի ահռելի ոռնոցը։ — Շուտ արա, շո՛ւտ, թաքնվի՛ր, ու շունչդ չհանես մին էլ մինչեւ իրիկուն, հերս գալիս է,— ասում է աղջիկն ու կրկին թաքցնում թագավորի տղին։ Իսկ մարդակերն արդեն դուռը ծեծում է. — Բաց արա դուռը, աղջիկս, բաց արա, քեզ համար տես ի՛նչ եմ բերել։ Ապա թե թագավորի տղեն իր թաքնված տեղից լսում է գոռոցի ու լացի ձեն, հետն էլ բերանի ծլփոց։ Մարդակերն իր ընթրիքն անում է ու պառկում է քնի, աղջկան պատվիրում է գլուխը քորի։ Աղջիկն էս անգամ կարողանում է հոր մատից հանել կախարդական մատանին, ապա տղի հետ միասին առնում են մարդակերի գանձերն ու փախչում։ Շատ են գնում թե քիչ, շատն ու քիչը աստված գիտի, հասնում են մի աշխարհք, էս աշխարհքում թագավորի տղեն իմանում է, որ իր հերը մեռել է, ու նրա տեղը իր ախպերն է նստել թագավոր։ Ինչպես խոսք էր տվել, էնպես էլ ամուսնանում է մարդակերի աղջկա հետ ու մնում է էս աշխարհքում։ Շատ են կենում թե քիչ, մի քանի երեխա են ունենում, շատ սիրով էլ ապրում են իրար հետ, միայն կինը երբեմն գիշերն անհետանում է ու ծեգին է վերադառնում շրթունքները արյունոտ։ Հարցնում է, թե՝ — Էդ ի՞նչ ես կերել։ Թե՝ — Ոչինչ, հավ ու գառն եմ կերել, բերանս էլ դեռ հալա չեմ սրբել... Մի անգամ էլ էնպես է պատահում, որ էս թագավորի տղեն երեխաների հետ գնում է ուրիշ տեղ, մութն ընկնում է ու մնում են ճանապարհին։ Գիշերվա մի ժամանակը մի գազան գողունի մոտենում է ու հարձակվում քնած երեխաների վրա։ Թագավորի տղեն սուրը հանում է զարկում, գազանը մարդու ձենով ճչում է. — Վա՜յ, մեռա՜... Ձենն էլ ծանոթ ձեն։ Մտիկ տա՝ ի՜նչ տեսնի՝ սրով զարկած, առաջն ընկած իր կինը։ Գիշերով դուրս է եկել որս որոնելու, մթնումը չի նկատել, քիչ է մնացել իր երեխաներին ուտի։ — Ահա թե ինչ կնշանակի լինել մարդակերի աղջիկ... Ու մնում է խեղճ մարդը շվարած, հուսահատված կանգնած մեջտեղը։ Մի կողմը ընկած արնաշաղախ կինը, մյուս կողմը՝ ծվատած երեխաները։ Չգիտի ինչ անի, ինչ չանի։ Էս դրության մեջ հանկարծ լսում է քնքուշ ձեն. — Ի՞նչ է պատահել, ինչո՞ւ ես լաց լինում, թագավորի որդի։ Գլուխը վեր է քաշում, տեսնում է առաջր կաճգնած ճերմակ շորերով մի գեղեցկուհի։ — Ա՜խ,— ասում է,— աննման աղջիկ, օգնիր ինձ, տեսնում, ես, կինս, երեխաներս։ — Ես կարող եմ քեզ օգնել միայն մի պայմանով,— խոսում է գեղեցկուհին։ — Ինչ որ ասես՝ հոժար եմ։ — Լա՛վ, դե լսի՛ր։ Ես գիտեմ՝ ինչ է բերել քո գլուխը եղբայրդ, գիտեմ՝ ինչպես ես ընկել մարդակերի ճանկը, ոնց ես նրանից ազատվել ու ամուսնացել նրա աղջկա հետ, մի խոսքով՝ ամենը գիտեմ... Բայց եթե ուզում ես քեզ օգնեմ, պետք է ներես եղբորդ... — Եղբո՞րս... Օ՜, երբեք։ Էս բոլորի պատճառը նա է... Չեմ կարող, չեմ կարող նրան ներել... — Չես կարո՞ղ... Դեհ, մնաս բարյավ։ Խոժոռվում է գեղեցկուհին ու շուռ է գալի, որ հեռանա։ — Կա՛ց, կանգնի՛ր, կներեմ,— կանչում է տղեն,— միայն թե օգնիր։ — Դե լսի՛ր,—։ Խոսում է ոգին։— Քո կինը արդեն մեռավ, երեխաներդ էլ ամենքը պիտի մեռնեն, որովհետեւ մարդու միս են կերել, բացի ամենափոքրը, ծծկերը։ Կախարդական մատանու ուժով ամեն գիշեր քեզ քնեցնում էր քո կինը ու ինքը գնում մարդի որսի, ու որսի մսից ուտեցնում էր եւ իր երեխաներին, ինչպես գիշակեր թռչունը կամ գազանը իր արած որսից ուտեցնում է իր ձագերին։ Միայն ծծկերն է, որ մարդի միս չի կերել, եւ միայն նա կապրի ու կթագավորի ապագայում, եթե միայն դու ներես եղբորդ... — Ներում եմ,— ասում է թագավորի տղեն։ — Դե հիմի նայիր,— շարունակում է հրաշալի կինը։ Մեկնում է ձեռքի կախարդական գավազանը, իրար ետեւից թեթեւ զարկում է երեխաներին, ու իրար ետեւից երեխաները դառնում են հյուսնի գործիքներ, թափվում են գետնին՝ թակ, ունելիք, սղոց, դուր, իսկ ամենափոքրը, ծծկերը՝ շաղափ։ Ահից ու զարմանքից տեղն ու տեղը քար է կտրում խեղճ հերը։ — Մի վախենար ու մի հուսահատվիր,— խոսում է ոգին։— Էս օրվանից դու կլինես վարպետ-հյուսն, իսկ սրանք՝ քո գործիքները։ Ցերեկը քեզ համար գործիքներ կլինեն, իսկ գիշերը հենց կախարդական մատանիքով զարկես, կդառնան քո երեխաները։ Այժմ հավաքիր էս գործիքները, գնա քո եղբոր քաղաքը, մի համեստ խանութ վարձիր ու մեջն աշխատիր, ինչպես հասարակ աշխատավոր, բանվոր հյուսն։ Նրանից հետո ինչ որ կպատահի՝ հետո կտեսնես։ Ասում է ու չքանում չքնաղ կինը։ Թագավորի տղեն հենց էնտեղ թաղում է իր կնոջը, հետն առնում է թակը, ունելիքը, սղոցը, դուրն ու շաղափը, որ չի իմանում իր զավակներն են թե գործիքները, ու ճանապարհ է ընկնում դեպի չար եղբոր քաղաքը։ Չար եղբոր քաղաքում մի համեստ խանութ է վարձում ու աշխատում։ Շատ քիչ է վաստակում, բայց ապրում է ճոխ ու առատ։ Հարեւանները զարմանում են. չեն հասկանում, թե էս որտեղից է սա էսպես հարուստ ապրում։ — Ամոթ չլինի հարցնելը, վա՛րպետ, էդքան քիչ աշխատանքով ի՛նչպես ես կարողանում էսպես լավ ապրել... Վարպետը պատասխանի փոխարեն բռնոթի է քաշում ու ուսերն է վեր քաշում։ Արի ու սրանից բան հասկացիր։ Մի խոսքով՝ ոչ ոք չի հասկանում սրա գաղտնիքն, ու անունը դնում են «Խորհրդավոր վարպետ»։ Մին էլ տեսար Խորհրդավոր վարպետը մսագործի խանութը մտավ։ — Ի՞նչ արժե սուկին։ — Սուկին քեզ համար չի, վարպետ, սուկին թագավորի համար է։ — Ինչո՞ւ, իմ փորն էլ թագավորի փորի նման փոր չի՞, ինչ է... Մարդիկ ծիծաղում են. — Կեցցե՛ս, վա՛րպետ, կեցցե՜ս, լավ ասիր։ Գնում է ձկնավաճառի մոտ։ — Խավիարն ի՞նչ արժե։ — Խավիարը քեզ համար չի, վարպետ, խավիարը թագավորի համար ենք պահել։ — Վա՜հ, ինչու, իմ ախորժակն էլ թագավորի ախորժակի պես ախորժակ չի՞, ինչ է... Զարմացած հարց է տալիս Խորհրդավոր վարպետը, ու նորից խալխը ծիծաղում են. — Կեցցե՛ս, վարպետ, կեցցե՛ս, ճիշտ նկատեցիր։ Ու ինչ էլ որ առնում է՝ մսեղեն, ձկնեղեն, կանաչեղեն, ընդեղեն թե մրգեղեն, առնում է առատ-առատ ու ամենաընտիրը։ էս ու էն հարցնում են. — Էդ ո՞վ պետք է ուտի, վա՛րպետ։ — Ես ու իմ երեխեքը։ — Շա՞տ երեխա ունես։ — Ինչպես չէ. Թակը, Սղոցը, Ունելիքը, Շաղափը։ Խալխը ծիծաղում են. — Անուշ լինի քեզ ու երեխաներիդ, վա րպետ։ — Շնորհակալ եմ։ Վերադառնում է խանութ, զամբյուղով ուտելիքը դնում անկյունում ու սկսում բանել մինչեւ իրիկուն։ — Հապա ճաշդ, ի՞նչպես պետք է լինի, վա՛րպետ։ — Ճաշս էնտեղ խոհանոցում կեփեն։ Գիշերվա կեսին խանութը կողպում է, դուռը ետնափակ է տալի, ու իսկույն ներսը ափսեները շրխկշրխկում են, բաժակները զրնգզրնգում են, դանակ պատառաքաղները չխկչխկում, կարծես թե բազմաթիվ ծառաներ խանութում մեծ սեղան են բաց անում։ Ապա թե լսվում է ուրախ ծափ ու ծիծաղը, մեջ ընդ մեջ էլ Խորհրդավոր վարպետի սաստող ձենը. — Սղո՛ց, կարգի՛ն... — Թա՛կ, զգույշ, շիշը չկոտրես... — Խելոք կացեք, չարություն մի անեք... Հարեւանները լսում են ու ապշում։ Առավոտը ցամաքած գալիս են։ — Հ՞ը, վարպետ, իրիկունը լա՞վ ընթրեցիք։ Բայց ձեր երեխեքը բավական չարություն են անում... — Չէ, էնքան էլ չար չեն, տեսեք, ի՜նչ խելոք շարված են։ Պատասխանում է վարպետը ու ցույց է տալիս պատի կողմը, իսկ պաշարեղենի զամբյուղը, ճշմարիտ որ, դատարկ է։ Հարեւանները գլուխները տրաքեցնում են, հազար ու մի ենթադրություններ են անում, ոչ մի կերպ չեն կարողանում իմանալ Խորհրդավոր վարպետի գաղտնիքը։ Ցերեկով մտիկ են անում՝ մի խեղճ մարդ է, մի փոքրիկ նեղ խանութում, գլուխը կախ իր բանի վրա։ Ո՞րտեղից է սա էսքան փող աշխատում, էսքան ուտելիք առնում, եւ ո՞ւր է գնում էս ամենը... ի՞նչ է նշանակում էս աղմուկն ու շրխկոցը, որ լսվում է գիշերները։ Մտածում են՝ դռանը մի ծակ շինեն, որ էնտեղից գուցե մի բան տեսնեն, էն էլ չեն կարողանում։ Դուռը, որ թվում էր թե փտած տախտակից է, ոչ մի բուրղու չի մոտ թողնում։ Զարմացած հարցնում են. — Վարպետ, քո դուռն ի՞նչից է շինված։ — Պանրից։ — Հապա ինչո՞ւ չես ուտում։ — Ես պանիր չեմ սիրում։ — Է վարպետ, ինչո՞ւ ես մեզ խաբում։ Իսկ վարպետը իր բռնոթին է քաշում ու խնդում։ Վերջապես խաբարը գնում է հասնում իրեն՝ թագավորին։ Թագավորը բարկանում է։ — Հա՞, ո՞նց թե իմ փորն էլ թագավորի փորի նման փոր է... հրամայում է, որ մթերավաճառները ամենավատ մթերքները տան հանդուգն վարպետին։ Ու թագավորի հրամանը դուրս եկած օրից վարպետը պետք է էն տեսակ միս ուտեր, որ շունն էլ չէր ուտիլ. հոտած ձուկը, որդնած պանիր ու փտած պտուղներ։ — Հ՞ը, գոհ ե՞ս թե չէ, վարպետ,— ծաղրելով հարցնում են վաճառողները։ — Ես գոհ եմ, բայց էնպեսները կան, որ իսկի չեն կարող գոհ լինել... — Ինչո՞ւ։ — Էնդուր։ Ասում է, բռնոթին քաշում ու գնում իր խանութը։ Դու մի՛ ասիլ՝ հենց էդ օրն էլ թագավորը իր մեծամեծներին հրավիրած է լինում հանդիսավոր ճաշկերույթի։ Սեղանին միս են բերում՝ լեշի հոտ է գալի, պանիր են դնում՝ էնքան որդնած, որ իրեն-իրեն սեղանի վրա ման է գալի, պտուղները ճիճվոտ, թթու, կանաչեղենը փտած... — Էս ի՞նչ բան է,— գոռում է թագավորը.— էստեղ կանչեցեք էդ լիրբ խոհարարին։ Խեղճ խոհարարը երդում-կրակն է ընկնում, թե ամենաընտիր մթերքն է առել, սրան-նրան վկա է բերում, թե բոլոր ուտելիքները հրաշալի բուրում էին խոհանոցում... Ինչ պետք է անեն։ Թագավորն էլ իր մեծամեծներն էլ չոր հացը ջրում թրջում են ուտում, որ սովամահ չլինեն։ — Կա թե չկա էս Խորհրդավոր վարպետի սարքած խաղն է, որ խաղում է մեր գլխին,— կարծիք է հայտնում թագավորի խորհրդականներից մինը։— Կացեք, ես մի գնամ դրա մոտ։ Շորերը փոխում է, հին, մաշված շորեր է հագնում ու գնում։ — Բարի աջողում, վարպետ։ — Աստծու բարին քեզ։ — Վարպետ, մի նեղություն քաշի՝ էս սնդուկը նորոգի։ — Շատ լավ։ Էստեղ դիր։ — Քեզ մոտ էս ի՜նչ լավ կերակուրի հոտ է գալի, վարպետ։ — Հա՛, երեւի էն անկյունի ճաշի կրճոնքի հոտն է... Խորհրդականը էն կողմն է նայում, տեսնում է հիանալի ձուկն ու խորովուն, բերնի ջուրը վազում է։ — Էս հիանալի ուտելիքները ո՞րտեղ եք առել, վարպետ։ — Էնտեղ, որտեղ ծախում են՝ շուկայում։ — Բայց ինչքան ինձ հայտնի է, թագավորը հրամայել է. որ քեզ վրա լավ ուտելիք չծախեն, էս ի՞նչպես է, որ... Վարպետը պատասխանի փոխարեն բռնոթի է քաշում, ուսերը վեր քաշում ու քթի տակին ծիծաղում։ Էստեդից խորհրդականը վազում է թագավորի մոտ։ Թագավորի մոտ մեծամեծները խորհրդի են հավաքվում, խորհուրդ են անում ու վճռում են, որ Խորհրդավոր վարպետը անպատճառ մի կախարդ է որ կա, ու նրանից պետք է խլել իր գործիքները՝ թակը, սղոցը, ունելիքը, դուրն ու շաղափը, մի խոսքով՝ ամենը, ինչ որ ունի։ Ինչպես որ վճռում են, էնպես էլ անում են։ Խորհրդավոր վարպետի գործիքները բերում են թագավորի ննջարանին կից սենյակում փակում։ Փակում են, բանալին տալիս թագավորին։ Թագավորն էլ, ապահովության համար, բանալին կախում է իր գոտուց։ Մին էլ կեսգիշերին էս փակած սենյակում մի աղմուկ, թակը թակում է՝ թըխկ հա թըխկ, ունելիքը քաշում է՝ չըխկ Հա չըխկ, սղոցը սղոցում է՝ խըռ հա խըռ, շաղափը ծակում է՝ վըռ հա վըռ, ապա թե միասին ճչում են. — Հաց ենք ուզում, հաց ենք ուզում... Թագավորը վազում է, դուռը բաց է անում, տեսնում է բոլոր գործիքները հանգիստ իրենց տեղերն ընկած են։ Բայց դուռը փակում է թե չէ, նորից լսվում է լացն ու ճիչը. — Հաց ենք ուզում, հաց ենք ուզում... Էս թագավորն ամբողջ գիշերը չի կարում աչքը կպցնի։ Երկրորդ գիշերը՝ ավելի թունդ։ Խորհրդականներն ասում են. — Թագավորն ապրած կենա, բեր ուտելիքներ դնենք էդ սենյակում, տեսնենք ինչ դուրս կգա։ Բերում են ուտելիքներ են դնում էդ սենյակում ու էլ եդ փակում։ Ականջ են դնում։ Ափսեները շխկշխկում են, դանակներն ու պատառաքաղները չխկչխկում, բաժակները զրնգում։ Ծափ, ծիծաղ, ճիչ, աղմուկ։ Հետն էլ մինը, թե՝ — Սղոց, դու ինձ բոթում ես։ Մյուսը, թե՝ — Շա՛ղափ, մազերս մի քաշի։ Երրորդը, թե՝ — Դո՛ւր, էս ի՞նչ արիր, շորերիս վրա թափեցիր... Էս թագավորն ու իր խորհրդականները զարմանքից մնում են քարացած։ Հրաշք, որ հրաշք։ Էլ ի՞նչ խոսք, որ խորհրդավոր վարպետը կախարդ է։ Թագավորը հրամայում է, որ վարպետին իր մոտը բերեն։ Բերում են։ Ասում է. — Վա՛րպետ, էս ի՞նչ բան է, որ քո գործիքներն ուտում են ու խոսում։ Էս ի՞նչ կնշանակի... Վարպետը պատասխանի փոխարեն բռնոթի է քաշում ու ուսերը վեր քաշում։ Եվ ոչ մի խոսք։ Թագավորը կատաղում է։ Ասում է. — Եթե իսկույն էս գաղտնիքը իմ առջեւ բաց չես անիլ, գլուխդ կթռչի։ — Ի՞նչ գաղտնիք, ձերդ մեծություն, իմ երեխաներն են, ահա բոլոր գաղտնիքը։ — Հապա ինչո՞ւ քո երեխաներն էս տեսակ տարօրինակ կերպարանք են առել, որ իսկի նման չի մեր կերպարանքին։ — Նրա համար, որ ինձ օգնեն, հաց աշխատենք, ապրուստ անենք։ Թագավորը հավատում է վարպետի խոսքին ու հրամայում է, որ վերադարձնեն գործիքները։ Միայն թե հետն էլ պատվիրում է. — Բայց զգույշ կաց, վարպետ, մյուս անգամ էլ չասես՝ իմ փորն էլ էնպես փոր է, ինչպես թագավորի փորը եւ կամ թե՝ իմ ախորժակն էլ էնպես ախորժակ է, ինչպես թագավորինը։ Թե չէ հետո շատ կզղջաս։ Վարպետը գնում է, նորից սկսում է իր գործը։ Բայց հետզհետե հաճախորդները պակասում են։ Մարդիկ վախենում են նրա հետ գործ ունենալուց։ Իզուր է նա փողոցները թափառում ու ամեն մի հինգ քայլի վրա կանչում. — Ահա վարպետը... վարպետը եկավ, ո՞ւմ է շինելու բան հարկավոր... ահա վարպե՜տը... Էլ ոչ ոք գործ չի տալիս։ Էս ու էն հարցնում են. — Վա՛րպետ, հիմի ո՞նց ես ապրելու։ Վարպետը պատասխանի փոխարեն ուսերը թոթվում է ու բռնոթի է քաշում։ Էս թագավորը ունենում է վեց երեխա, երեք աղջիկ, երեք տղա, մինը մյուսից առողջ ու սիրուն։ Էս երեխեքն իրար ետեւից հիվանդանում են ու մեռնում։ Բժիշկ, հեքիմ, դեղ, ճար՝ ոչ մի բան չի օգնում։ Իրար ետեւից մեռնում են։ Մեծ աղջիկը մեռնում է։ Տանում են թաղելու։ Մին էլ տեսնում են՝ Խորորդավոր վարպետն էլ էն կողմից է գալի՝ ուսին մի դագաղ։ — Էդ ո՞վ է մեռել ձեր տանը, վարպետ։ — Իմ Թակն է մեռել, իմ Թակը... տանում եմ թաղեմ։ Մյուս անգամ թագավորի տղին են տանում թաղելու, դարձյալ, հանդիպում է վարպետը՝ ուսին մի ուրիշ դագաղ։ — Էդ ո՞վ է մեռել, վարպետ։ — Իմ Դուրն է մեռել, տանում եմ թաղեմ։ Էսպես կարգով, քանի թագավորի երեխաներից մեկին տանում են թաղելու, վարպետն էլ թաղում է իր գործիքներից մեկնումեկը։ Թագավորի խորհրդականը շատ խորամանկ մարդ է լինում։ Թագավորին ասում է. — Ձերդ մեծություն, տեսնում եք, որ ամեն անգամ ձեր երեխաները թաղելիս՝ վարպետն էլ իր գործիքներից մեկը կամ մյուսն է թաղում։ Սրա մեջ մի խորհուրդ կա։ Եվ եթե չեք ուզում, որ ձեր բոլոր երեխաները մեռնեն, կանչեք Խորորդավոր վարպետին ու մի ձեւով նրա սիրտն առեք։ Թագավորին էլ մենակ մի աղջիկ է լինում մնացած, ամենափոքրը, էն էլ վերջին շնչումն է լինում։ Ճարահատված կանչում է վարպետին, աղաչանք, պաղատանք է անում. — Վարպետ, աստծու սիրուն, երկնքի սիրուն, քո երեխանց գերեզմանի սիրուն, խնդրում եմ, ազատիր աղջկանս։ Վարպետն էլ թե. — Ձերդ մեծություն, խնդրում եմ ազատեցեք իմ Շաղափին։ Թագավորը թե. — Ինչպե՞ս ազատեմ։ Վարպետը թե. — Դրա համար միայն մի ճար ու ճանապարհ կա. ամուսնացնել էս երկուսին իրար հետ։ Թագավորն աղջկա սիրուց հոժարում է, բայց մտքումն ասում է՝ թող մի էս փորձանքն անց կենա, ես հետո սրան ցույց կտամ։ Սրա վրա թագավորի աղջիկը լավանում է։ Թագավորը վարպետին ասում է. — Ո՞ւր է քո Շաղափը, դե բեր պսակենք իմ աղջկա հետ։ Վարպետն ասում է. — Թագավորն ապրած կենա, իմ Շաղափը առայժմ ցերեկով մնալու է իսկական շաղափ եւ միայն գիշերն է տղա դառնալու, ինչպես որ նախասահմանված է նրա համար։ — Էդ առայժմ, իսկ հետո՞։ — Հետո էլ հետո կտեսնենք, ինչ որ աստված կկամենա։ — Ուրեմն, առայժմ ամուսնության մասին չի կարող խոսք լինել։ — Ձերդ մեծությունը ինչպես որ կկամենա։ Էսպես մի քանի տարի անց է կենում։ Թագավորը շատ է ուրախանում, որ իր աղջկա ու Շաղափի ամուսնությունը միշտ հետաձգվում է։ Եվ սիրում է վարպետին ձեռք առնել։ — Հ՞ը, ո՞նց ես, խնամի վարպետ, ախար բացի շաղափից էլ քեզ գործիք չի մնացել. ո՞նց ես աշխատում, ո՞նց ես ապրում։ Ինքդ լավ ապրուստի սովոր, մանավանդ փորդ էլ նույն փորն է, ինչ որ... — Ի՞նչ ապրուստ, ի՞նչ աշխատանք, ձերդ մեծություն, ամբողջ օրը նստած տղիս հեքիաթ եմ պատմում։ Հիմի էս եմ շինել իմ բան ու գործը։ Երեկ էլ մի շատ լավը պատմեցի։ Արդյոք ձերդ մեծությունը հեքիաթ չի՞ սիրում, չէ՞ր կամենա մի լավը պատմեմ՝ լսեր։ — Ինչու չէ. համեցեք, պատմիր, կլսեմ։ — Ձերդ մեծություն, ժուկով-ժամանակով եղել է չի եղել, եղել է ձեզ նման մի թագավոր, ունեցել է երկու որդի, մինը բարի մյուսը չար։ Բարին եղել է մեծը ու գահի ժառանգը եւ հոր մահից հետո նա պիտի նստեր թագավոր։ Էս բանը դուր չի գալի չար եղբորը... Թագավորն էստեղ մռայլվում է ու վարպետի խոսքը կտրում է. — Վարպետ, քո հեքիաթը ինձ դուր չի գալի։ — Դեռ լսեցեք, ձերդ մեծություն, ամենահետաքրքրական մասը հիմի կսկսվի։ Հա՛, էն էի ասում, չար եղբորը դուր չի գալի, որ հոր մահից հետո բարին պիտի թագավորի, իր մեջը վճռում է գործը շուռ տա էնպես, ինչպես ինքն է ուզում։ Ու մի օր եղբորն ասում է. — Արի գնանք որսի։ Գնում են։ Անտառի խորքում թիկնապահները ետ են մնում։ Որ թիկնապահները ետ են մնում՝ սա սուրը հանում է, խրում բարի եղբոր թիկունքը... Թագավորն էստեղ ավելի տակն ու վրա է լինում ու վարպետի վրա գոռում է. — Ես ասի, որ քո հեքիաթը ինձ դուր չի գալի, վարպե՜տ... — Մի քիչ էլ լսեցեք, հիմի ամենահետաքրքրական տեղը կգա, ձերդ մեծություն, մի քիչ էլ լսեցեք։ Չար եղբայրը որ զարկում է, կարծում է, թե բարի եղբորն սպանեց, խոտով-խաշամով ծածկում է ու գնում։ Գնում է տանը հորն ասում, թե եղբորս անտառում գազանները կերան... Էստեղ թագավորը տեղից վեր է թռչում, աղաղակում. — Ուրեմն դու իմ եղբա՞յրն ես... ների՛ր, ների՛ր ինձ, եղբայրս... Աղաղակում է ու դողդոդալով ընկնում Խորհրդավոր վարպետի ոտները։ Ասում է. — Ինձ մի՛ պատժի, եղբայրս, ինձ մի՛ պատժի... Ահա քո թագը, ա՛ռ, նստիր մեր հոր գահին ու թագավորիր։ — Ոչ ես պետք է թագավորեմ, ոչ դու,— պատասխանում է Խորհրդավոր վարպետը.— իմ Շաղափը կլինի թագավոր, քո աղջիկը թագուհի։ Մեր ժամանակն անց է կացել, այժմ նրանցն է ժամանակը, որ նրանք պիտի թագավորեն։ Բերում են վարպետին հագցնում են իր առաջվան իշխանական զգեստները ու գնում են Շաղափի ետեւից։ Բայց Շաղափն էլ, շաղափ չէր արդեն, կերպարանափոխվել, դարձել էր մի սիրուն պատանի։ Էստեղ երկու եղբայր գրկում են իրար, իրար ներում ու սիրում են, իսկ Շաղափն ու թագավորի գեղեցկուհի աղջիկը ամուսնանում են ու թագավորում ուրախ ու բախտավոր։ Որոտ թագավորը | Լեզուն կտրած ծիտիկը | Աստղերից իջած կինը Մարդակերի աղջիկն ու խորհրդավոր վարպետը | Կախարդի տնակը Գեղեցկուհի Վասիլիսան | Անգին քարը | Լուսերեսն ու Վարդերեսը Սագարած աղջիկը | Զարմանալի աշուղը | Գորտը | Հենզելն ու Գրետելը | Կարմրիկը Մոխրոտը | Ճերմակ օձը | Կարմիր Ծաղիկը | Աներեւույթ թագավորությունը |Լրացուցիչ տեղեկություններ| Աղբյուր՝ Հովհաննես Թումանյան - Հեքիաթներ: Տրամադրել է՝ Մ. Յալանուզյան |Տես նաեւ|


source: fineweb

text: Նկարագրություն Բարի գալուստ Chatroulette Arno Atoll Roulettechatting է լավագույն Chatroulette Arno Atoll այլընտրանք. Ունեն զվարճալի chatting մարդկանց ամբողջ աշխարհում: Անվճար Chatroulette Arno Atoll, որը դուք կարող եք անել հետեւյալ բաները - Chat անվճար է բոլոր տեսակի մարդկանց. To նշեք, գնալ «կայանքներով». - Fun մարդկանց հետ ամբողջ աշխարհում: - Զրուցեք վեբկամերան է «վիդեո» ռեժիմում. - Հանդիպել սերը կամ լավագույն ընկերը կյանքի ամեն կտտոցով. - Chat անանուն առանց միկրո եւ ոչ վիդեո է «տեքստային» ռեժիմում. - Աշխարհի ամենահայտնի Վիճակագրություն, որ կստիպի դուք ունեք մի լավ ժամանակ. - Էջում այլոց վիդեո զրույցները անանուն եթե արգելված է. - Հանդիպել ֆանտաստիկ է մարդկանց ամբողջ աշխարհում: - Եթե դուք չեք ցանկանում, որ spied փոխել այն »կայանքներով». Խումբը մամուլի «F2» կամ սեղմեք 'սկսել.


text: Հայ գեղասահորդուհին յոթերորդ տեղն է զբաղեցրել Երիտասարդական օլիմպիական փառատոնում 18:42 29 Հունվարի 2015 ԵՐԵՎԱՆ, 29 հունվարի. /Նովոստի–Արմենիա/. Հայ գեղասահորդուհի Անաստասիա Գալուստյանը յոթերորդ տեղն է զբաղեցրել Երիտասարդական օլիմպիական փառատոնում, «Նովոստի-Արմենիա» գործակալությանը հայտնեցին սպորտի եւ երիտասարդության հարցերի նախարարությունից` հղում անելով Հայաստանի ԱՕԿ նախագահ Հրաչյա Ռոստոմյանին։ Ռոստոմյանը կարծում է, որ 14-ամյա գեղասահորդուհին մեծ ներուժ ունի։ «Լուրջ եւ պրոֆեսիոնալ աշխատանքի դեպքում Անաստասիա Ռոստոմյանը կարող է արժանիորեն ներկայացնել Հայաստանը առաջիկա ձմեռային օլիմպիական խաղերի ժամանակ, որոնք կանցկացվեն 2018թ.-ին Կորեայում», - ասվում է հաղորդագրությունում։ Ձմեռային եվրոպական պատանեկան օլիմպիական փառատոնն անցկացվում է Ավստրիայում եւ Լիխտեյնշտեյնում։--0--


text: Փաստաբան Ամալ Ալամուդինը եւ դերասան Ջորջ Քլունին ցանկանում են ծնող դառնալ, հաղորդում է Cosmo.ru–ն։ Հարսանիքից հետո նախկին երդվյալ ամուրի 54–ամյա Քլունին պատմել է լրագրողներին, որ երեխայի ծնունդն իր եւ Ամալի must-do ցուցակի առաջին հորիզոնականներում չէ։ Սակայն ինն ամիս անց զույգը փոխեց ծրագրերը եւ շուտով պատրաստվում է երեխա ունենալ։ Ալամուդին–Քլունի զույգին մոտ կանգնած աղբյուրի խոսքով` սիրահարներն այցելում են մասնագիտացված բժշկական կենտրոն, որը զբաղվում է ընտանիքի ծրագրման հարցերով։ «Նրանք որոշել են, որ արդեն ծնող դառնալու իդելական ժամանակն է։ Ամալը չի աշխատում ժամանակից ավելի եւ առայժմ նոր գործեր չի վերցնում, զբաղվում է միայն ընթացիկով, իսկ Ջորջն արդեն հասունացել է երեխայի համար»,– պատմել է ինսայդերը։ Աղբյուրն ընդգծել է նաեւ, որ ամուսինները ցանկանում են երեխա ունենալ արդեն հաջորդ տարի, որպեսզի «հասցնեն» մինչեւ Սուրբ ծնունդ, ինչից հետո զույգը մտադիր է Նահանգներից տեղափոխվել Լոնդոն։ -0-


text: Ռուսաստանի նախագահ Վլադիմիր Պուտինը վերջին մեկնաբանություններում անդրադարձել է խորհրդային անցյալին, քննադատել է ԽՍՀՄ-ի հիմնադիր Վլադիմիր Լենինին, թեպետ ընդգծել է, որ համակրանք է տածում կոմունիստական գաղափարների հանդեպ։ Նրա քննադատության թիրախը սովետների ազգային քաղաքականությունն է, հանրապետություններին անկախանալու հնարավորություն ընձեռելը, որն էլ, ըստ Պուտինի, հանգեցրել է Ռուսաստանի քայքայմանը։ Սովետի կայացման տարիներին Լենինը հանրապետություններին անկախանալու իրավունք շնորհելու կողմնակից էր, իսկ Իոսիֆ Ստալինը պնդում էր, որ նախկին կայսրության ծայրամասերին ընդամենը պետք է տալ ինքնավարություն։ Այսպիսով, Պուտինը եւս մեկ հարցում է համերաշխ Ստալինի հետ։ Ստավրոպոլում հունվարի 25-ին տեղի ունեցած Համառուսաստանյան ժողովրդական ճակատի միջտարածաշրջանային ժողովում Պուտինի մեկնաբանություններից մեկն էլ պաշտոնական Կիեւի զայրույթն է հարուցել։ «Սահմանները բացառապես կամայական սկզբունքներով էին որոշում եւ հաճախ անհիմն։ Օրինակ, Դոնբասը փոխանցել են Ուկրաինային սոսկ բանվոր դասակարգի տոկոսն Ուկրաինայում ավելացնելու եւ սոցիալական աջակցություն ստանալու համար, սա ցնդաբանություն է»,- ասել է Ռուսաստանի նախագահը։ Վլադիմիր Պուտինի այս հայտարարությունը Կիեւում մեծ դժգոհություն է առաջացրել։ Ուկրաինան պաշտոնապես խնդրել է ՄԱԿ-ի Անվտանգության խորհրդին՝ քննարկել Դոնբասի վերաբերյալ Ռուսաստանի նախագահի արտահայտությունը։ ՄԱԿ-ում Ուկրաինայի պատվիրակությունը հայտարարել է, որ Պուտինի խոսքերը կասկածի տակ են առնում Ուկրաինայի քաղաքական անկախությունը, ինքնիշխանությունը եւ տարածքային ամբողջականությունը, հակասում են միջազգային հիմնարար համաձայնագրերին, մասնավորապես՝ ՄԱԿ-ի Կանոնադրությանը եւ Եվրոպայում անվտանգության ու համագործակցության խորհրդաժողովի 1975 թվականի Հելսինկյան եզրափակիչ ակտին։ Այդ մասին հայտարարել է ՄԱԿ-ում Ուկրաինայի ներկայացուցիչ Վլադիմիր Ելչենկոն։ Բացի այդ, Ուկրաինան ՄԱԿ-ի Անվտանգության խորհրդի անդամ երկրների ուշադրությունը հրավիրել է այն հանգամանքի վրա, որ նման վտանգավոր մեկնաբանություններով հանդես է գալիս Բուդապեշտի համաձայնագիրը ստորագրած պետության ղեկավարը։ 1994 թվականի Բուդապեշտի համաձայնագրով Ռուսաստանը, Միացյալ Նահանգները եւ Մեծ Բրիտանիան պարտավորվել են հարգել Ուկրաինայի տարածքային ամբողջականությունը, ինչի դիմաց Ուկրաինան հրաժարվել է ԽՍՀՄ-ի փլուզումից հետո իր տարածքում մնացած միջուկային զենքից։ «Շարունակելով Ղրիմի եւ Սեւաստոպոլ քաղաքի բռնակցումը եւ Դոնբասում բացահայտ ագրեսիան` Ռուսաստանը խախտում է այդ համաձայնագիրը»,- հայտարարել է Ուկրաինայի արտգործնախարարությունը։ «Մենք պարզապես մտադիր չենք որեւէ կերպ արձագանքել այդ հարցով ՄԱԿ-ի Անվտանգության խորհուրդ դիմելու Ուկրաինայի նախաձեռնությանը»,- երեկ ասել է Ռուսաստանի նախագահի խոսնակ Դմիտրի Պեսկովը։


text: ՀԱՊԿ գլխավոր քարտուղար. ՌԴ–ի իբր հարձակողական ծրագրերի մասին Մերձբալթյան երկրների հայտարարությունները շահարկումներ են 15:04 18 Հունիսի 2015 ԵՐԵՎԱՆ, 18 հունիսի. /Նովոստի–Արմենիա/. ՌԴ–ի իբր հարձակողական ծրագրերի մասին Մերձբալթյան երկրների հայտարարությունները սադրիչ բնույթ ունեն եւ ուղղված են Հյուսիսատլանտյան դաշինքի ավելի ազդեցիկ անդամներից լրացուցիչ առավելություններ ստանալուն։ Հինգշաբթի նման կարծիք հայտնեց Հավաքական անվտանգության պայմանագրի կազմակերպության (ՀԱՊԿ) գլխավոր քարտուղար Նիկոլայ Բորդյուժան։ «Սադրանք ենք համարում Մերձբալթյան երկրների հայտարարություններն այն մասին, թե Ռուսաստանն իբր մերձբալթյան հանրապետությունների վրա հարձակվելու ծրագրեր է մշակում։ Սա ոչ այլ ինչ է, քան շահարկող գործունեություն, որն ուղղված է ՆԱՏՕ–ի ավելի խոշոր գործընկերներից լրացուցիչ առավելություններ, դիվիդենտներ ստանալուն, իսկ փաստացի այս ամենը զենքի որոշ տեսակներ շորթելու եւ սեփական անվտանգության ապահովման հնարավորությունների ձեւ է», – ասաց Բորդյուժան «Ռոսիա Սեգոդնյա» ՄԼԳ–ում կազմակերպված մամուլի ասուլիսի ընթացքում։ Ավելի վաղ New York Times թերթը, հղում անելով ամերիկացի պաշտոնյաներին, տեղեկացրել էր, որ Պենտագոնը քննարկում է Արեւելյան Եվրոպայի երկրներում ծանր սպառազինության տեղակայման հնարավորությունը` որպես տարածաշրջանում «ռուսական հնարավոր ագրեսիայի» պատասխան։ Հրատարակությունը նշում է, որ ԱՄՆ–ն կարող է ՆԱՏՕ–ի եվրոպական դաշնակիցների բազաներում տեղակայել տանկեր, հետեւազորի ռազմական մեքենաներ եւ ծանր սպառազինության այլ տեսակներ։ Տարածաշրջանի երկրների` Էստոնիայի, Լիտվայի, Լեհաստանի իշխանություններն արդեն հայտարարել են, որ համաձայն են նման ծրագրերի հետ, հաղորդում է ՌԻԱ Նովոստին։ ՀԱՊԿ–ը ստեղծվել է ԱՊՀ անդամ երկրների կողմից 1992 թ.–ի մայիսի 15–ին ստորագրված Հավաքական անվտանգության պայմանագրի հիման վրա։ Ուզբեկստանի անդամակցության չեղյալ հայտարարելուց հետո ՀԱՊԿ անդամներն են Հայաստանը, Բելառուսը, Ղազախստանը, Ղրղըզստանը, Ռուսաստանն ու Տաջիկստանը։ –0– «Բարգավաճ Հայաստան» կուսակցության հիմնադիր Գագիկ Ծառուկյանը, հազարավոր քաղաքացիների պահանջով, վերադառնում է ակտիվ քաղաքականություն, երկուշաբթի լրագրողներին ասաց «Բարգավաճ Հայաստան» խորհրդարանական խմբակցության ղեկավար Նաիրա Զոհրաբյանը։


text: Եկեք այսօր վերջապես ամփոփենք հոդերը` որոշելով նրանց տեղը նախադասության մեջ: Առաջարկում եմ մեկ անգամ եւս վերհիշել հոդեը: Դրանք կարող եք գտնել այստեղ 1.Հոդը միշտ դրվում է այն գոյականից առաջ, որին վերաբերում է: Եթե գոյականն ունի նախադաս որոշիչ կամ որոշիչներ, հոդը սովորաբար դրվում է նրանցից առաջ: She wore a dark-blue silk dress 2.Կան դեպքեր, երբ հոդը դրվում է որոշյալից հետո. ա)Որոշիչ հոդը դրվում է both եւ all դերանուններից հետո: Պետք է հիշել, որ որոշիչ հոդի գործածությունը both դերանունվան հետ պարտադիր չէ. Both (the) boys were late for the lesson You’ve had all the fun and I’ve had all the hard work. բ)Անորոշ հոդը հաջորդում է such եւ բացականչական what բառերին: Երբ գոյականից առաջ ածական կա, որոշիչ հոդը դրվում է ածականից առաջ. I’ve never heard of such a thing! What a pity! 3.Եթե գոյականին նախորդող ածականից առաջ կան quite (միանգամայն) կամ rather(բավականին) բառերը, անորոշ հոդը դրվում է այդ բառերի եւ ածականի միջեւ, կամ ամբողջ բառակապակցությունից առաջ He is quite a good player It’s rather a beautiful place 4.Հոդը դրվում է half բառից հետո Half the boys are there.


text: Թմրանյութերի առկայության կամավոր թեստավորումը Ռուսաստանի դպրոցներում կսկսվի հոկտեմբերի 1-ից 15:39 17 Օգոստոսի 2011 ԵՐԵՎԱՆ, 17 օգոստոսի. /Նովոստի-Արմենիա/. Թմրանյութերի առկայության կամավոր թեստավորումը Ռուսաստանի դպրոցներում կսկսվի ոչ թե սեպտեմբերի մեկից, այլ, հավանաբար, հոկտեմբերի 1-ից, չորեքշաբթի «ՌԻԱ Նովոստիին» է հայտնել Ռուսաստանի Առողջապահության եւ սոցիալական զարգացման նախարարության գլխավոր նարկոլոգ Եվգենի Բրյունը։ «Սեպտեմբերի մեկից՝ ոչ, բայց հոկտեմբերի մեկից՝ անպայման», - ասել է նա։ Թմրանյութերի առկայության կամավոր թեստավորումն արդեն անցկացվել է մոսկովյան դպրոցներում այս տարվա գարնանը։ Նմանատիպ հետազոտություններ անցկացվել են երկրի նաեւ մյուս մարզերում։ Ավելի վաղ Եվգենի Բրյունը հայտնել էր, որ թմրանյութեր է օգտագործում բարձր դասարանցի ռուս աշակերտների 10-13 տոկոսը եւ բուհերի ուսանողների 15-30 տոկոսը։ Նրա խոսքով՝ այդ միջավայրում կանխարգելիչ միջոցառումներն արդյունք են տվել՝ թմրանյութ գործածողների թիվը նվազել է հինգ-յոթ անգամ։ -0- ՀՀ-ում ԱՄՆ դեսպան Ռիչարդ Միլսը ՀՀ մշակույթի նախարար Արմեն Ամիրյանի հետ միասին ուրբաթ այցելել է Գյումրի՝ նշանավորելու հայտնի նկարիչ Հակոբ Հակոբյանի «Սարերում» որմնանկարի վերականգնման ու պահպանման աշխատանքների ավարտը: ՀՀ ԿԳ նախարար Լեւոն Մկրտչյանի նախաձեռնությամբ հրավիրվել է «Փոքր Մհեր» կրթահամալիրի կառավարման խորհրդի արտահերթ նիստ, որտեղ քննարկվել են կրթահամալիրում ստեղծված իրավիճակի վերաբերյալ ԿԳՆ կատարած ուսումնասիրությունն ու առկա խնդիրների լուծմանն ուղղված հարցեր: ՀՀ արտաքին գործերի նախարարը նախագահին զեկուցել է միջազգային կազմակերպություններում Հայաստանի ակտիվ ներգրավվածության ուղղությամբ արտաքին քաղաքական գերատեսչության կողմից իրականացվող աշխատանքների ընթացքը, առաջիկա անելիքներն ու ձեռքբերումները:


text: Նկարագրություն Բարի գալուստ video chat Sherpur zila Meet խորամանկել է մարդկանց ամբողջ աշխարհում: Միանգամայն անվճար video chat Sherpur zila, որը դուք կարող եք անել հետեւյալ գործոնները. - Խոսել ծախսերի անվճար է բոլոր տեսակի տղամարդկանց եւ կանանց: Ինչպես ճշտել այն պետք է գնալ «Դրույթներ». - Խոսեք վեբկամերան է «Խցիկի» ռեժիմում. - Have fun, երբ դուք սեղմեք 'Հաջորդ' գտնել մեկին հետաքրքրաշարժ. - Ունեն զրույց անանուն առանց միկրո եւ ոչ վեբկամերան է «տեքստային» ռեժիմում. - Spy այլ անձինք վիդեո զրույցները անանուն եթե թույլատրվում է. - Շնորհիվ video chat Sherpur zila, դուք կարող եք հանդիպել զվարճալի ընկերներ ամբողջ աշխարհից. - Եթե դուք երբեք ցանկանում, որ spied փոխել այն »կայանքներով». Խումբը մամուլի «F2» կամ սեղմեք 'սկսել,


text: Հայ ընդդիմության ներկայացուցիչները մտադիր են բողոքի ակցիա անցկացնել 18:50 15 Հունվարի 2009 «ՀՀ քաղաքական բանտարկյալների եւ հալածյալների պաշտպանության կոմիտեն» ուրբաթ մտադիր է բողոքի ակցիա անցկացնել Երեւանում մարտյան անկարգությունների քրեական գործի շրջանակներում կալանավորված անձանց օգտին։ «Մենք կոչ ենք անում բոլորին, հունվարի 16-ին, Շենգավիթի ընդհանուր իրավասության դատարանի մոտ մեր հերթական բողոքի ակցիան ավարտելուց հետո, երթով շարժվել դեպի Արմենիա-Մարիոթ հյուրանոց, որտեղ իջեւանել են եվրոպացի պաշտոնյաները՝ նրանց հայտնելու մեր միասնական կարծիքն ու դիրքորոշումը»,- ասվում է հաղորդագրությունում։ Ներկայում Հայաստանում են գտնվում Եվրոպայի Խորհրդի համազեկուցողներ Ջոն Պրեսկոտը եւ Ժորժ Կոլոմբիեն՝ մարտի 1-2-ի դեպքերի հետաքննության պարտավորությունների կատարման գործընթացն ուսումնասիրելու նպատակով։ Կոմիտեի հաղորդագրության համաձայն, նրանք ԵԽԽՎ առաջիկա նստաշրջանին պետք է զեկուցեն, թե ինչպես են Հայաստանի իշխանությունները կատարել ԵԽԽՎ-ի հայտնի 1609 եւ 1620 բանաձեւերի, ինչպես նաեւ Մոնիտորինգային հանձնաժողովի որոշման մեջ դրված խնդիրները, առաջին հերթին՝ քաղբանտարկյալներին անհապաղ ազատ արձակելու պահանջը։ Մոնիտորինգային հանձնաժողովի զեկուցողներ Ջոն Պրեսկոտն ու Ջորջ Կոլոմբյեն ներկայացրել են Հայաստանի կողմից ԵԽԽՎ 1609 եւ 1620 բանաձեւերի կատարման գործընթացի մասին զեկույցի նախագիծը, որում ընդգրկված էին անձանց քրեական հետապնդման կետերի հանդեպ բացասական արձագանքներ, եւ միեւնույն ժամանակ դրական էին գնահատված ԶԼՄ-ների, ընտրական բարեփոխումների նկատմամբ Հայաստանի քայլերն ու Երեւանում մարտի 1-2 դեպքերի փաստահավաք խմբի ստեղծումը։ Ներկայում ԵԽԽՎ մոնիտորինգի հանձնաժողովի համազեկուցողներ Ջոն Պրեսկոտն ու Ժորժ Կոլոմբիեն գտնվում են Հայաստանում՝ մարտի 1-2-ի դեպքերի հետաքննության վերաբերյալ պարտավորությունների իրականացման գործընթացն ուսումնասիրելու համար։ Փետրվարի 20-ից Երեւանի կենտրոնում, ՀՀ նախկին նախագահ Լեւոն Տեր-Պետրոսյանի գլխավորությամբ, ընդդիմությունն անցկացնում էր հանրահավաքներ՝ բողոքելով փետրվարի 19-ի նախագահական ընտրությունների արդյունքների դեմ: Մարտի 1-2-ին բողոքի ցույցերը վերածվել են անկարգությունների եւ ցուցարարների ու իրավապահ մարմինների միջեւ բախումների, որոնց հետեւանքով զոհվել է տասը քաղաքացի եւ վիրավորվել ավելի քան 200-ը։--0— «Բարգավաճ Հայաստան» կուսակցության հիմնադիր Գագիկ Ծառուկյանը, հազարավոր քաղաքացիների պահանջով, վերադառնում է ակտիվ քաղաքականություն, երկուշաբթի լրագրողներին ասաց «Բարգավաճ Հայաստան» խորհրդարանական խմբակցության ղեկավար Նաիրա Զոհրաբյանը։


text: Հայաստանը հաղթանակի հնարավորություններ ունի պորտուգալացիների հետ խաղում. Սանտուշ 18:28 12 Հունիսի 2015 ԵՐԵՎԱՆ, 12 հունիսի. /Նովոստի–Արմենիա/. Հայաստանը հաղթանակի հնարավորություններ ունի Եվրոպայի 2016 թ.–ի առաջնության ընտրական փուլի շրջանակում նախատեսված պորտուգալացիների հետ խաղում, լրագրողներին հայտարարեց Պորտուգալիայի ֆուտբոլի հավաքականի մարզիչ Ֆերնանդու Սանտուշը ուրբաթ Երեւանում հանդիպումից առաջ կազմակերպված ճեպազրույցի ընթացքում։ 2016 թ.–ի Եվրոպայի առաջնության ընտրական փուլի շրջանակում Հայաստան–Պորտուգալիա հանդիպումը տեղի կունենա հունիսի 13–ին ժամը 20։00–ին Երեւանի Հանրապետական մարզադաշտում։ «Մենք եկել ենք Հայաստան հաղթելու։ Սակայն ցանկացած խաղում մրցակիցը միշտ հաղթելու հնարավորություն ունի։ Հայկական թիմի հետ անցկացված բոլոր հինգ հանդիպումներում մենք խնդիրներ ենք ունեցել, անգամ այն ժամանակ, երբ հաղթել ենք», – ասաց Սանտուշը։ Նա նշեց, որ մի փոքր մտահոգ է վաղը նախատեսված խաղի կապակցությամբ, չնայած չի կասկածում, որ Պորտուգալիայի հավաքականը կհասնի հաջողության։ «Վերջին շրջանում հայկական թիմը փոխել է իր մարտավարությունը։ Նրանք ավելի պաշտպանողական ֆուտբոլ են խաղում, ինչը մրցակցին լուրջ անհարմարություններ է ստեղծում», – կարծում է պորտուգալացիների մարզիչը։ Խոսելով Վրաստանում անցկացված մարզական հավաքի մասին` Սանտուշը նշեց, որ Պորտուգալիայի հավաքականը որոշել է հավաքն անցկացնել Վրաստանում, քանի որ այն գտնվում է Հայաստանի հետ նույն ժամանային գոտում։ «Եթե մենք հանդիպում ունենայինք Վրաստանի հավաքականի հետ, ապա, ամենայն հավանականությամբ, հավաքը կկազմակերպեինք Հայաստանում», – նշեց մարզիչը։ Ընտրական խմբում Հայաստանի հավաքականը մեկ միավորով կիսում է վերջին տեղը Սերբիայի հավաքականի հետ։ Սակայն հայ ֆուտբոլիստներն անցկացրել են չորս հանդիպում` մեկ հանդիպումով ավել, քան սերբերը։ Ւնը միավորով խմբի առաջատարը Պորտուգալիայի հավաքականն է, յոթական միավոր են վաստակել Ալբանիայի (3 հանդիպում) եւ Դանիայի (չորս հանդիպում) հավաքականները։–0–


text: Ադրբեջանցիները մեծ նվաճում են համարում Եվրախորհրդարանի լիագումար նիստում ընդունված զեկույցները , որոնք կիրառվելու են Հայաստանի եւ Ադրբեջանի հետ Ասոցացման պայմանագրերի բանակցություններում։ «Բանաձեւը Ադրբեջանի դիվանագիտության համար մեծ նվաճում է։ Թեպետ այդ փաստաթուղթը պարտադիր ուժ չունի, այնուամենայնիվ, շատ կարեւոր է, որ եվրոպական համայնքը, առաջատար երկրները վերստին ընդգծել են Ադրբեջանի տարածքային ամբողջականությունը վերականգնելու անհրաժեշտությունը եւ Հայաստանին կոչ են արել ազատել գրաված տարածքները», - ասել է Բաքվի Արեւմտյան համալսարանի պրոֆեսոր, քաղաքագետ Ֆիկրետ Սադիխովը։ Բաքվի դիվանագիտական հաջողության մասին է խոսել նաեւ Մոսկվայի Լոմոնոսովի անվան պետական համալսարանի պատմության ամբիոնի վարիչի տեղակալ Ալեքսեյ Վլասովը։ «Բարոյական հաջողություն, իհարկե, կա, հատկապես` ապօրինի բնակեցման հարցում», - «Թրենդ» ադրբեջանական գործակալությանը ասել է Վլասովը, բայց եւ նշել, որ եվրոպացի պաշտոնյաները կովկասյան հարցերի վերաբերյալ հանդես են գալիս, որպես կանոն, շատ մշուշոտ, անորոշ եւ հեղհեղուկ հայտարարություններով։ «Որքանո՞վ այս հայտարարությունները կարող են վախեցնել Երեւանին` կարծում եմ, ընդհանրապես չեն վախեցնի», - ասել է Վլասովը։ Գործակալության հարցերին է պատասխանել նաեւ «Ռուսաստան - Եվրասիա» գերմանական վերլուծական կենտրոնի տնօրեն Ալեքսանդր Ռարը։ «Եվրախորհրդարանը եւս մեկ անգամ ընդգծել է, որ սատարում է Ադրբեջանի տարածքային ամբողջականությունը եւ չի ճանաչում օկուպացիան շարունակելու Հայաստանի իրավունքը», - ասել է Ռարը։ Նրա համոզմամբ` բանաձեւը հաստատում է Եվրոպական միության եւ ՆԱՏՕ-ի այն սկզբունքները, որոնց համաձայն` չլուծված տարածքային խնդիր ունեցող որեւէ երկիր չի կարող համարվել Եվրամիության հետ ինտեգրման գործընթացի մասնակից։ «Մյուս կողմից, Եվրոպան երբեմն կրկնակի չափանիշներ է կիրառում, ինչպես դա եղել է ուրիշ հակամարտությունների պարագայում։ Այդ առումով, բանաձեւն Ադրբեջանի համար ավելի օգտակար կլիներ, եթե Եվրոպան Հայաստանից պահանջեր անհապաղ դուրս բերել ուժերը գրաված տարածքներից», - հայտարարել է Ալեքսանդր Ռարը։


text: Մահանում Էր բազմավաստակ բանաստեղծը ծերունին, Լռությունը այնքան խորն էր տիրակալում դահլիճում, Որ լսւում էր, թէ նորատունկ վարդը ի՛նչպէս է շնչում: Երկիրն արագ ըսպասում էր բանաստեղծի կտակին, Բայց նա աչքերը անխօս փակեց ու համրացաւ մեծ հոգին... Երբ տուն դարձան գերեզմանից, մարդիկ նրա բարձի տակ, Գտան մի թուղթ՝ վըրան այսպէս ձեռագրուած մի կտակ, «Երգ սիրեցէք կեանքից, գինուց, ամէն բանից աւելի. Երգն է միակ բալասանը անդընդախոր ցաւերի. Երգ հիւսեցէք, առանց երգի՝ վիշտն աշխարհը կ’աւերի»։


text: Հայաստանի նախագահ Սերժ Սարգսյանն այսօր շնորհավորական ուղերձ է հղել Ամերիկայի Միացյալ Նահանգների նախագահ Բարաք Օբամային՝ ծննդյան օրվա առթիվ: «Մեծապես արժեւորում ենք Հայաստանի եւ Միացյալ Նահանգների միջեւ տարեցտարի ամրապնդվող բարեկամությունն ու համագործակցությունը՝ խարսխված առաջին հերթին ընդհանուր արժեքների, ձգտումների ու փոխադարձ վստահության վրա։ Ձեր վարչակազմի օրոք մեր համատեղ ջանքերով հայ-ամերիկյան փոխգործակցությունը հասցրել ենք ամենաբարձր մակարդակին։ Միաժամանակ պատրաստակամ ենք ներդնելու բոլոր ջանքերը նոր ձեռքբերումներ արձանագրելու նպատակով», - ասված է Սերժ Սարգսյանի շնորհավորական ուղերձում, որը հրապարակել է ՀՀ նախագահի աշխատակազմի հասարակայնության եւ տեղեկատվության միջոցների հետ կապերի վարչությունը։


text: Հայաստանի նախագահական ընտրություններին հետեւելու է ԵԱՀԿ/ԺՀՄԻԳ 28 երկարաժամկետ դիտորդ 12:33 10 Հունվարի 2008 Հայաստանի նախագահական ընտրություններին հետեւելու է ԵԱՀԿ/ԺՀՄԻԳ 28 երկարաժամկետ դիտորդ։ Այս մասին չորեքշաբթի Երեւանում հայտարարել է ԵԱՀԿ/ԺՀՄԻԳ դիտորդական առաքելության ղեկավար, դեսպան դոկտոր Գերտ Արենսը (Dr. Geert-Hinrich Ahrens)՝ ՀՀ ԱԳ նախարար Վարդան Օսկանյանի հետ հանդիպման ընթացքում։ «Սպասվում է նաեւ ԵԱՀԿ երկրների 250 կարճաժամկետ դիտորդների մասնակցությունը», - մեջբերեցին Արենսի խոսքերը ՀՀ ԱԳՆ մամուլի եւ տեղեկատվության վարչությունից։ Նա ընդգծել է, որ գործունեություն ծավալելիս առաքելությունը մտադիր է առավելագույնս ապահովել թափանցելիությունը, ինչը լրացուցիչ վստահելիություն եւ օբյեկտիվություն է ապահովում իրենց գործունեությանն ու գնահատականներին: Վարդան Օսկանյանն իր հերթին կարեւորել է առաքելության իրականացումը Հայաստանի համար մեծ նշանակություն ներկայացնող ընտրություններում՝ ավելացնելով, որ այն կդառնա Հայաստանում ժողովրդավարության հաստատման իրական հավաստում: «Օսկանյանը հաջողություն է մաղթել ԵԱՀԿ/ԺՀՄԻԳ դիտորդական առաքելությանը եւ վերահաստատել է ԱԳՆ պատրաստակամությունն՝ իր իրավասությունների շրջանակներում օժանդակելու առաքելության աշխատանքներին», - նշեցին ԱԳՆ-ում։-0-


text: ՀՐԱՏԱՊ. Հայաստանի երրորդ բջջային օպերատորը հայտնի կդառնա երեք օրվա ընթացքում 17:41 06 Հոկտեմբերի 2008 ԵՐԵՎԱՆ, 6 հոկտեմբերի. /Նովոստի-Արմենիա/. Հայաստանի երրորդ բջջային օպերատորի մրցույթի հաղթողը հայտնի կդառնա երեք օրվա ընթացքում, երկուշաբթի լրագրողներին հայտնեց Մրցութային հանձնաժողովի նախագահ, ՀՀ տրանսպորտի եւ կապի նախկին նախարար, նախագահի խորհրդական Անդրանիկ Մանուկյանը։ Մրցութային հանձնաժողովը մի քանի րոպե առաջ բացեց երեք հավակնող ընկերությունների՝ Orange ընկերության (France Telecom օպերատորի գլխավոր ապրանքանիշ), CEO Blackrock Communication կոնսորցիումի (Բրիտանիա եւ Իռլանդիա) եւ M$A Tele2 AB (Շվեդիա) ընկերության առաջարկների մրցութային փաթեթները։ Ինչպես հայտնեց «Նովոստի-Արմենիա» գործակալության թղթակիցը, Orange ընկերությունը ներկայացրեց GSM-արտոնագիր ատանալու ամենամեծ առաջարկը՝ 51,5 մլն եվրոյի չափով։ -0-


text: Ադրբեջանը կարող է С-300 համակարգ ձեռք բերել Ուկրաինայում կամ ՀԱՀ-ում. քաղաքագետ 17:01 09 Օգոստոսի 2010 Եթե Ռուսաստանը հրաժարվի Ադրբեջանին С-300 զենիթահրթիռային համակարգեր վաճառել, ապա Բաքուն այդ դեպքում կարող է դրանք ձեռք բերել Ուկրաինայում կամ ՀԱՀ-ում, կարծում է «Միտք» վերլուծական կենտրոնի ղեկավար, քաղաքագետ Հրանտ Մելիք-Շահնազարյանը։ Մի շարք ԶԼՄ-ների հաղորդմամբ, Ադրբեջանի պաշտպանության նախարարությունը եւ Ռոսոբորոնէքսպորտն իբր պայմանագիր են կնքել Ադրբեջանին «Ֆավորիտ» С-300 ПМУ-2 երկու համակարգերի մատակարարման վերաբերյալ։ Ավելի ուշ Ռոսոբորոնէքսպորտը հերքել է այդ տեղեկատվությունը։ Փորձագետի խոսքերով, Ադրբեջանին համակարգերի մատակարարման վերաբերյալ տեղեկատվությունը կարող է տեղեկատվության դիտավորյալ արտահոսք լինել, որի նպատակը հնարավոր արձագանքի ստուգումն է։ Միաժամանակ նա ավելացրեց, որ առայժմ հստակ պաշտոնական հերքում չի ստացվել Մոսկվայի կողմից։ Փորձագետը կարծում է, որ պաշտոնական Երեւանը նույնպես առայժմ որեւէ կերպ չի արձագանքել այդ տեղեկատվությանը։ С-300 միջին շառավղի զենիթահրթիռային համակարգերը նախատեսված են արդյունաբերական եւ վարչական օբյեկտների, ռազմաբազաների եւ կառավարման կետերի հակաօդային պաշտպանության համար։ Նշանակետի հեռահարությունը՝ մինչեւ 150 կմ։ -0-


text: Սիրելի բարեկամներ, ես գտա այս գեղեցիկ գրավոր միտքը ինտերնետում եւ ցանկացա կիսել այն ձեզ հետ. «Մարդիկ միակ արարածներն են Երկրի վրա, որ կկտրեն ծառերը, դրանցից թուղթ կպատրաստեն ու հետո վրան կգրեն «ՓՐԿԵՔ ԾԱՌԵՐԸ»»: Dear Friends, I have found this beautiful written thought in the Internet and wanted to share it with you: “Humans are the only creatures on earth that will cut down trees, make paper, then write “SAVE TREES” on them”. © Arlenshah.wordpress.com Լուսանկարի աղբյուրը / The source of the photo: “The Emerald Umbrellas of a California Redwood Forest”


text: Copy and paste the embed code below. The code changes based on your selection. The code has been copied to your clipboard. Video size Կարդալ մեկնաբանությունները «Ո՛չ թալանին» նախաձեռնության անդամ Վաղինակ Շուշանյանը այսօր դարձավ 24 տարեկան, եւ ստացավ, իր խոսքով, ամենամեծ նվերը՝ պայքարով լիցքավորված, հազարավոր ցուցարարներով լի հրապարակ: Ցույց տալ մեկնաբանությունները


text: Ինչպե՞ս հասկանալ տղամարդու վերաբերմունքը քո հանդեպ. խորհուրդներ կանանց 1022 Загрузка... Խորագիրը՝ Երկուսով, Ինչպե՞ս հասկանալ տղամարդու վերաբերմունքը քո հանդեպ. խորհուրդներ կանանց Հարցում Դիտու՞մ եք հայկական սերիալներ Կնոջ համար դժվար է հասկանալ, թե տղամարդն իրեն ինչպես է վերաբերվում։ Իրականում, տղամարդու պահվածքից միշտ չէ, որ կարելի է հասկանալ, թե ձեզ ինչպես է վերաբերվում։ Կանայք տղամարդկանց երբեմն «յուրովի» են հասկանում՝ գործի դնելով կանացի տրամաբանությունը։ Բայց այդ դեռ չի նշանակում, որ տղամարդը համապատասխանում է կնոջ ընկալմանը։ Իրականությունը մոտ է կանացի մոտեցմանը, սակայն ճշմարտությունն ինչ-որ տեղ մոտերքում է։ Եվ այսպես. ինչպե՞ս հասկանալ տղամարդու վերաբերմունքը, նրա հոգեբանությունը։ Վերաբերմունքով, բառերից ելնելով՝ հնարավոր է։ Եկեք ի մի բերենք։ Երբ դուք միասին ժամանակ եք անցկացնում, արդյո՞ք նա ուշադիր է քո բառերի հանդեպ, ինչ-որ մանրուքներ հիշո՞ւմ է։ Եթե այո՝ ուրեմն շատ լավ է։ Ուշադրություն դարձրե՞լ եք, թե նա ինչպես է վերաբերվում միասին խանութ գնալուն, ձեր ուշանալուն կամ ձեզ տեսնելու եւ միասին մի տեղ գնալու անհրաժեշտությանը։ Եթե համբերատար է այդ հարցերում, ուրեմն հրաշալի է։ Նկատե՞լ եք, որ որոշ տղամարդիկ կնոջ եւ իր մասին պատմություններում ասում են՝ «Ես գնացի, ես պատվիրեցի եւ այլն»։ Իսկ որոշ տղամարդիկ՝ հակառակը. «Մենք եղանք, զբոսնեցինք, ցանկացանք» եւ այլն։ Եթե «մենք», ուրեմն այդ նշանակում է, որ նա ձեզ եւ իրեն մի ամբողջություն է ընկալում։ Իսկ եթե ամենուրեք միայն «ես» է, ուրեմն ինքն իր համար է, դուք՝ ձեզ։ Տղամարդուն հասկանալու հարցում հետաքրքիր է նաեւ այն, արդյո՞ք նա պատրաստ է ձեզ համար իր կյանքում որոշակի փոփոխություններ անել։ Կարո՞ղ է փոխզիջման գնալ։ Սա շատ կարեւոր ցուցանիշ է, արդյո՞ք նրան անհրաժեշտ եք որպես կյանքի ուղեկից։ Բնականաբար, եթե պատրաստ է, այդպիսի մարդու հետ լուրջ հարաբերություններ կառուցելու հնարավորություն կա։ Չի կարելի մոռանալ նաեւ նրա շրջապատի մասին։ Արդյո՞ք նա ձեզ ծանոթացրել է իր ընկերների հետ։ Դժվար թե տղամարդն այդ անի, եթե լուրջ մտադրություններ չունի։ Եվ, իհարկե, տղամարդու կողմից ուշադրությունը, քնքշությունն ու հոգատարությունը հաճելի է բոլորիս։ Դրանք յուրաքանչյուրը յուրովի է արտահայտում։ Սակայն, ամեն դեպքում, երբ տղամարդը հիշում է ձեր ծանոթության օրը, երբ պարզապես զանգահարում է ձեզ, որպեսզի իմանա, թե ինչպես են ձեր գործերը, ապա անտարբեր չէ ձեր նկատմամբ։ Այս թեմայի շուրջ եւս մեկ հանգամանք։ Ուշադրություն դարձրեք, թե նա իր ընկերների ու ծանոթների ներկայությամբ ինչպես է ձեզ վերաբերվում։ Իրավիճակներ կլինեն, երբ ինչ-որ մեկը ձեր հասցեին վատ կարտահայտվի։ Այստեղ կարեւոր է ձեր տղամարդու արձագանքը։ Արդյո՞ք նա ընկերների մոտ կպաշտպանի ձեզ, թե՞ ստիպված կլինեք ինքներդ անել այդ։ Բնականաբար, լավ կլինի, եթե նա պաշտպանի ձեզ։ Ուրեմն՝ հարգում եւ գնահատում է։ Ցանկալի է, որ մեր շրջապատում իսկական տղամարդիկ շատ լինեն, պաշտպաններ, ով միշտ կաջակցի մեզ ու մեր աչքերը երջանկությունից միշտ կփայլեն,- գրում է koketka.by-ը: 10 նշան, որ նա սիրում է քեզ Սիրահարված տղամարդուն մատնող նշանները Օրվա նյութերը ՀԱՐՑՈՒՄ Ինչպիսի՞ նյութեր եք կարդում համացանցում Սիրելի՛ ընթերցողներ, խնդրում ենք ըմբռնումով մոտենալ առկա գովազդներին: Այսօրվա կոմերցիոն դարում ցանկացած աշխատանք պետք է փոխհատուցվի, այլապես, չի կարող շարունակվել: 5-20 վայրկյանանոց գովազդները եւ առաջարկվող կայքերի հղումները, հուսով ենք, չեն շեղի բուն հոդվածից: Նշենք, որ գովազդները միայն ստուգված եւ վստահելի գործակալություններից են (վիրուսային կամ վնասարար հղումները բացառված են): Հաճելի ընթերցում :) loading... Այլ հոդվածներ Ինչպե՞ս հասկանալ տղամարդու վերաբերմունքը քո հանդեպ. խորհուրդներ կանանց թեմայով կարդա ԱՅՍՏԵՂ: ՀԱՐՑՈՒՄ Հավատու՞մ եք, որ նոր վարչապետի գալով ինչ-որ բան կփոխվի


text: Հայկական ժամանակ. Գազի գինը կրկին կարող է բարձրանալ 2018 թվականին «Հայկական ժամանակ» թերթը գրում է, որ ՀՀ Հանրային ծառայությունները կարգավորող հանձնաժողովը երեկ հրապարակել է «Գազպրոմ Արմենիայի» առաջիկա 3 տարիների ներդրումային ծրագիրը, որից ակնհայտ է դառնում, որ 2018 թվականին գազի սակագինը կրկին բարձրացնելու կարիք կառաջանա: «Խնդիրն այն է, որ դեռ անցած տարի հաստատված եռամյա ծրագրով 2017-ի համար «Գազպրոմ Արմենիան» նախատեսում էր 13.6 միլիարդ դրամի ներդրում եւ այդ գումարը ներառված էր սակագնի հաշվարկում: Սակայն այդ ընկերության նախկին գլխավոր տնօրեն Կարեն Կարապետյանի` ՀՀ վարչապետ դառնալուց հետո որոշվեց, որ գազի սակագինը Հայաստանում պետք է նվազեցվի, եւ նոր ծրագրով 2017-ի համար նախատեսվել է արդեն 3.5 միլիարդ դրամի ներդրում: Ներդրումների այդպիսի կտրուկ նվազեցումը պայմանավորված էր հենց սակագնի նվազման անհրաժեշտությամբ: Սակայն 2018 —ի համար կրկին նախատեսվել է մեծ ներդրում` մոտ 18 միլիարդ դրամ, ինչը կրկին պետք է ներառվի սակագնի մեջ, եւ դա հանգեցնելու է սակագնի բարձրացման»,- գրում է թերթը: Հրապարակ. Կդիմեն Ծառուկյանին եւ կսպասեն Թերթը գրում է, որ դեկտեմբերի 3-ին կայանալիք ԲՀԿ քաղխորհրդի ընդլայնված նիստին կմասնակցի մոտ 1500 ԲՀԿ-ական, բացի քաղխորհրդի անդամներից` հրավիրված են մարզային կառույցների ներկայացուցիչները։ «Օրակարգի գլխավոր հարցը Ծառուկյանին վերադարձի խնդրագիր ներկայացնելն է լինելու, որը, ըստ լուրերի, կհստակեցվի եկող տարեսկզբին։ Քննարկվելու են նաեւ նախընտրական հարցեր։ ԲՀԿ-ական Լյովա Խաչատրյանը նախկին կուսղեկավարի վերադարձի հավանականության մասին հարցին արձագանքեց. «Կտեսնենք, մենք կդիմենք ու կսպասենք իր պատասխանին»։ Իսկ ինչի՞ց է կախված Ծառուկյանի վերադարձը։ «Իր կամքից»»,- գրում է թերթը։ Ժողովուրդ. Գալուստ Սահակյանի որդին` հոր հետքերով «Ժողովուրդ» թերթի աղբյուրների փոխանցմամբ՝ Ազգային ժողովի նախագահ Գալուստ Սահակյանի որդին՝ ՀՀ կառավարությանն առընթեր պետական գույքի կառավարման վարչության պետ Արման Սահակյանը, մտադիր է իր թեկնածությունն առաջադրել 2017-ի խորհրդարանական ընտրություններում: «Տեղեկությունը փորձեցինք ճշտել Ա. Սահակյանից, սակայն մեր զանգերն անպատասխան մնացին, իսկ նրա օգնական Մարգարիտա Սարգսյանը ո՛չ հերքեց, ո՛չ հաստատեց լուրը՝ նշելով. «Պարոն Սահակյանը հանդիսանում է Աջափնյակի ՀՀԿ տարածքային կառույցի խորհրդի ղեկավարը եւ հետեւաբար ակտիվ մասնակցություն է ունենալու ընտրությունների կազմակերպչական գործունեությանը, իսկ թեկնածության հետ կապված հստակ պատասխան տալ չեմ կարող»»,- գրում է թերթը: Հրապարակ. ՀՀԿ ցուցակում «անշլագ» կլինի Թերթի տեղեկություններով` Կարեն Կարապետյանի հետ ՀՀԿ-ին անդամակցել են ոչ միայն գազի ոլորտի եւ ՀԷՑ-ի 7 հազար աշխատակիցներ, այլեւ նրա գլխավոր խորհրդական, էներգետիկայի նախկին նախարար Գագիկ Մարտիրոսյանը, ինչպես նաեւ վարչապետի հավերժ խորհրդական Շուշան Սարդարյանը, որն այնքան էլ նորեկ չէ ՀՀԿ-ում եւ երկար տարիներ ՀՀԿ-ի շտաբում ընտրությունների ժամանակ համակարգել է լրատվական դաշտը, բայց, փաստորեն, կուսակցությանը չի անդամագրվել: «Ըստ որոշ լուրերի` նա տեղ կգտնի նաեւ ՀՀԿ համամասնական ցուցակում, ուր այս պահին կանանց «անշլագ» է, որովհետեւ, ճիշտ է՝ կանանց ներկայությունն այս ընտրություններում մեծացվել է, սակայն պատգամավորների թիվն է քչացել, ու նաեւ կոալիցիաներ ստեղծելու հեռանկարով են թիմերը գնում ընտրությունների, ուստի ՀՀԿ կանանց կորպուսում «միսկրծոցին» մի ուրիշ թափ է հավաքել: Ըստ թերթի աղբյուրների` առաջին հնգյակում կլինեն Հերմինե Նաղդալյանը, երկրորդում` Հրանուշ Հակոբյանը, երրորդում` Արփինե Հովհաննիսյանը, որը ոչ միայն դարձավ ԳՄ անդամ, այլեւ պայքարում է ԱԺ փոխնախագահի պաշտոնի համար»- գրում է թերթը։ Հայոց աշխարհ. Երեւանի տրանսպորտը` փոփոխությունների շեմին Թերթը գրում է, որ մայրաքաղաքի հասարակական տրանսպորտի ոլորտում գործող գծատերերի փոխարեն Երեւանի քաղաքապետարանը մտադիր է ստեղծել մեկ միասնական օպերատոր։ Նրան կվստահվի հասարակական տրանսպորտի աշխատանքի կազմակերպումը։ «Այս նախաձեռնության շրջանակներում էլ քաղաքապետարանը պատրաստվում է լուծել նաեւ ուղեւարձի հետ կապված չարչրկված խնդիրը, որը բարձրացնելու բոլոր փորձերը վերջին տարիներին ձախողվել են` բախվելով հասարակության լուրջ դիմադրությանը։»- գրում է թերթը։


text: Copy and paste the embed code below. The code changes based on your selection. The code has been copied to your clipboard. Video size ՕՐՎԱ ԹԵՄԱՆԵՐԸ՝ Նոր պայթյուն ճապոնական ատոմակայանում; ՀԱԿ-ի ակտիվիստը ձերբակալվել է; ՀԱԿ-ը արձագանքում է ՀՀ նախագահի գնահատականին; «Ժողովրդական հեռուստատեսությունը»՝ «Ա1+»-ով; ԱԺ նախագահը Մեծ Բրիտանիայում է; Վարկից օգտվում են, բայց դժգոհ են:


text: Ֆրանսիական «Ֆիգարո»-ի հետ հարցազրույցում Հայաստանի նախագահ Սերժ Սարգսյանը ասել է, որ Թուրքիան չի դադարում նախապայմաններ առաջադրել անցած աշնանը Ցյուրիխում նախաստորագրված հայ-թուրքական արձանագրությունների վավերացման համար: «Արդեն 95 տարի է, ինչ Թուրքիան ժխտում է 1915 թվականին Օսմանյան կայսրության իրագործած ցեղասպանության իրողությունը», - «Ֆիգարո»-ին ասել է Հայաստանի նախագահը։ - «2009 թ. հոկտեմբերին, արձանագրությունների ստորագրման ժամանակ, պայմանավորվածություն կար, որ վերջիններս պետք է վավերացվեն ողջամիտ ժամկետներում եւ առանց նախապայմանների։ Մենք ասել ենք, որ Հայաստանը կվավերացնի արձանագրությունները Թուրքիայի կողմից դրանք վավերացնելուն պես։ Մինչդեռ, Թուրքիան չի դադարում նախապայմաններ առաջադրել դրանց վավերացման համար, որոնցից հիմնականը վերաբերում է Լեռնային Ղարաբաղին»։ «Բնականոն հարաբերություններ հաստատելու իմ ցանկությունը մեծ է», - ասել է Հայաստանի նախագահը՝ շարունակելով. - «Սակայն, Թուրքիայի վերջին հայտարարություններն ինձ մտածել են տալիս, որ նրանք արձանագրությունները տեսանելի ապագայում չեն վավերացնելու։ Մենք զգուշացրել էինք, որ եթե համոզվենք, որ թուրքերը կարգավորման գործընթացն օգտագործում են այլ նպատակների համար, կձեռնարկենք համապատասխան քայլեր։ Այդ դեպքում մենք արձանագրություններից հետ կկանչենք մեր ստորագրությունը»։ Հարցին, թե ինչպես է վերաբերում ԱՄՆ-ի վարչակազմի հայտարարությանը, թե Ներկայացուցիչների պալատում կարգելափակի Կոնգրեսի հանձնաժողովի կողմից ընդունված Հայոց ցեղասպանությունը ճանաչող բանաձեւի ընդունումը, Հայաստանի նախագահը արձագանքել է. - «Անշուշտ, մեր ամենաանկեղծ ցանկությունն է, որ ոչ միայն Միացյալ Նահանգները, այլ նաեւ Թուրքիան եւ աշխարհի բոլոր երկրները ճանաչեն Հայոց Ցեղասպանությունը։ Բայց ԱՄՆ-ի Կոնգրեսը եւ Պետդեպարտամենտն իրենց որոշումները հազիվ թե կայացնում են` հիմնվելով մեր կարծիքի կամ ցանկությունների վրա»: Լեռնային Ղարաբաղի խնդրի կարգավորմանը վերաբերող հարցին Հայաստանի նախագահը պատասխանել է. - «Մենք առավելագույն ջանքեր ենք գործադրում այդ ուղղությամբ։ Ադրբեջանը փորձում է տպավորություն ստեղծել, թե Հայաստանը եւ Ղարաբաղը շահագրգռված չեն խնդրի կարգավորմամբ, բայց դա, իհարկե, չի համապատասխանում իրականությանը։ Մենք պետք է վերջ դնենք շրջափակմանը, որից մենք տուժում ենք։ Ադրբեջանն այլ իրավիճակում է. հույս է դնում իր բնական հարստությունների ու նավթադոլարների վրա` սպառազինություն գնելու եւ հիմնախնդիրն ուժային ճանապարհով լուծելու համար։ Նրանք չեն թաքցնում իրենց մտադրությունները»։ «Պատերազմը երբեք ցանկալի չէ եւ պատերազմներից պետք է միշտ էլ վախենալ», - ասել է Հայաստանի նախագահը՝ հավելելով. - «Միեւնույն ժամանակ` մենք կռվելուց չենք վախենում, եթե դրա անհրաժեշտությունը լինի։ Բայց մեր դիրքորոշումն այն է, որ հիմնահարցը պետք է լուծվի խաղաղ միջոցներով` փոխզիջումների հիման վրա»։


text: Նկարագրություն Բարի գալուստ video chat Apastovskiy Մարզ Meet խորամանկել անձանց ամբողջ աշխարհում. Totally ազատ video chat Apastovskiy Մարզ, որը դուք կարող եք անել հետեւյալ կետերը. - Խոսել ծախսերի անվճար է բոլոր տեսակի տղամարդկանց եւ կանանց: Ինչպես ճշտել այն պետք է գնալ «Դրույթներ». - Խոսեք վեբկամերան է «Խցիկի» ռեժիմում. - Ունեն զվարճալի, թեեւ դուք սեղմեք 'Հաջորդ' ստանալ մեկին հետաքրքիր. - Ունեն զրույց անանուն առանց միկրո եւ ոչ վեբկամերան է «տեքստային» ռեժիմում. - Էջում այլոց վիդեո զրույցները անանուն եթե թույլատրվում է. - Շնորհիվ video chat Apastovskiy Մարզ, դուք կարող եք հանդիպել զվարճալի buddies է բոլոր ավելին է, քան աշխարհում. - Եթե դուք երբեք ցանկանում, որ spied փոփոխել այն »կայանքներով». Սկսել մամուլի «F2» կամ սեղմեք 'սկսել,


text: jw.org կայքի բժշկական բաժինը տեղեկություն է տրամադրում բժիշկներին եւ առողջապահության ոլորտի մասնագետներին։ Այս բաժինը չի առաջարկում բուժման որեւէ մեթոդ կամ տալիս խորհուրդներ։ Այն նաեւ չի փոխարինում առողջապահության ոլորտի մասնագիտական որակավորում ունեցող բժշկին։ Թեեւ բերված բժշկական գրականությունը Եհովայի վկաները չեն հրատարակել, բայց դրանցում խոսվում է առանց արյան փոխներարկման ստրատեգիաների մասին, որոնք կարելի է հաշվի առնել։ Յուրաքանչյուր մասնագետի պատասխանատվություն է իրազեկ լինել բժշկության ոլորտում վերջին ձեռքբերումներին, պացիենտների հետ քննարկել բուժման մեթոդները եւ օգնել նրանց որոշում կայացնելու՝ հաշվի առնելով հիվանդի առողջական վիճակը, ցանկությունը, արժեքներն ու հավատալիքները։ Թվարկված ոչ բոլոր ստրատեգիաներն են ընդունելի եւ հասանելի բոլոր պացիենտների համար։ Պացիենտներ: Ձեր առողջական վիճակի կամ բուժման վերաբերյալ խորհուրդներ հարցրեք ձեզ բուժող բժշկից կամ համապատասխան որակավորում ունեցող այլ մասնագետից։ Դիմեք բժշկի, եթե կասկածում եք, որ որեւէ հիվանդություն ունեք։ Օգտվելու կարգը սահմանված է կայքից օգտվելու պայմաններով։


text: Եվրամիությունում նախագահող Շվեդիան երեկ հայտարարություն է տարածել, որտեղ ասվում է, որ Պուտինի այցը Աբխազիա «չի նպաստում միջազգային հանրության ջանքերին տարածաշրջանում կայունություն հաստատելու ուղղությամբ»։ «Եվրամիությունը մտահոգությամբ նշում է, որ Ռուսաստանի վարչապետ Վլադիմիր Պուտինը Վրաստանի շրջան` Աբխազիա է այցելել առանց նախապես տեղյակ պահելու Վրաստանի իշխանություններին։ Եվրամիությունը այս այցելությունը դիտարկում է որպես տարածքային ամբողջականության սկզբունքներին չհամապատասխանող եւ եւս մեկ անգամ հաստատում է իր աջակցությունը Վրաստանի տարածքային ամբողջականությանը եւ ինքնիշխանությանը», - ասվում է հայտարարությունում։ Վլադիմիր Պուտինը Աբխազիա է այցելել օգոստոսի 12–ին, իսկ մեկ ամիս առաջ Հարավային Օսիա էր այցելել Ռուսաստանի նախագահ Դմիտրի Մեդվեդեւը։ Անցյալ տարի Ռուսաստանը ճանաչել է Աբխազիայի ու Հարավային Օսիայի անկախությունը։ Միջազգային հանրությունը, սակայն, դա չի ընդունում։


text: Պաշտպանության նախկին նախարար Վաղարշակ Հարությունյանը համոզված է, որ ռուս-թուրքական լարված հարաբերություններն ի վերջո կհանգեցնեն ոչ թե ռազմական, այլ ռազմաքաղաքական գործողությունների: «Ռուսաստանը միջուկային գերտերություն է, Թուրքիան անդամակցում է ՆԱՏՕ-ին, որտեղ նույնպես կան միջուկային գերտերություններ։ Այդ բախումը կբերի աշխարհի ոչնչացմանը, եւ դա բոլորը գիտակցում են։ Նույն Ամերիկայում հնչում է Թուրքիայի հանդեպ քննադատություն: Այնպես որ ես համոզված եմ՝ դա չի բերի ռազմական հակամարտության»,- ասում է Վաղարշակ Հարությունյանը։ Նախկին արտգործնախարար Ալեքսանդր Արզումանյանը համակարծիք է, որ այս լարումը չի հանգեցնի ռազմական գործողություններրի: Ըստ նրա, Պուտինի եւ Էրդողանի «համարձակ» հայտարարություններն ավելի շատ ներքին սպառման համար են: «Սա ավելի շատ PR պատերազմ է, երկու ռեժիմները շատ նման են իրար, երկու նախագահներն էլ նույն ամբիցիաներով, նույն կայսերապաշտական մոտեցումներով, խոսում են իրենց նախկին իմպերիաների վերարտադրման մասին: Այսինքն՝ ցար-սուլթան հարաբերությունների ոլորտում ենք մենք, երկուսն էլ անում են հայտարարություններ, որոնք ավելի շատ, ըստ իրենց, հարիր են սուլթանին կամ ցարին, եւ դրանք ավելի շատ ներքին օգտագործման համար են»,- ասում է նախկին արտգործնախարարը։ Վաղարշակ Հարությունյանը կարծում է, որ այս երկու երկրների սրված հարաբերությունների ֆոնին Հայաստանի վրա անմիջական հարձակում լինել չի կարող, բայց Թուրքիան, ըստ նրա, կարող է որոշ գործողություններ հրահրել Լեռնային Ղարաբաղում: «Ինքը [Թուրքիան] օգտագործելու է իր լծակները, որպեսզի Ղարաբաղում, մինիմում՝ շփման գծում, ստեղծի տարբեր խախտումներ, կամ դրդի պատերազմի, որովհետեւ դա իր շահերից է բխում, որ Ռուսաստանը ներքաշվի նաեւ այստեղ՝ այդպիսով թուլանալով։ Այս դեպքում Ադրբեջանը կարող է գնալ տարբեր խախտումների, բայց ես, իմանալով Ալիեւին եւ այնտեղի իրավիճակը, համոզված եմ՝ նա չի գնա լայնածավալ պատերազմի, որովհետեւ գիտի դրա հետեւանքները»,- շարունակում է պաշտպանության նախկին նախարարը։ Ռուսաստանի վարչապետ Դմիտրի Մեդվեդեւի հաստատած ցանկի համաձայն, դեկտեմբերի 1-ից պատժամիջոցներ կգործեն Ռուսաստան-Թուրքիա ուղղությամբ բոլոր ուղիղ չվերթների, իսկ հունվարի 1-ից՝ նաեւ ներկրվող թուրքական գյուղատնտեսական արտադրանքի նկատմամբ։ Վարչապետ Հովիկ Աբրահամյանը օրերս տեղի գործարարների հետ հանդիպման ժամանակ հորդորեց բաց չթողնել այս իրավիճակում առաջացող հնարավորությունները։ Նախկին արտգործնախարար Ալեքսանդր Արզումանյանի կարծիքով, սակայն, Թուրքիայի նկատմամբ Ռուսաստանի պատժամիջոցները Հայաստանի համար բացասական ազդեցություն կարող են ունենալ։ «Սա մեր սանկցիաների երկրորդ փուլն է: Նախ՝ մենք ընկանք սանկցիաների տակ՝ միանալով Եվրասիական տնտեսական միությանը, եւ այն ոսկե սարերը, որ մեզ խոստանում էր իշխող կուսակցությունը, բոլորդ տեսաք, թե ինչ արդյունքների բերեց: Իսկ հիմա ցանկացած բան, ինչն արգելում է Ռուսաստանը ներմուծել Թուրքիայից, ավտոմատ կերպով (թեեւ դա արվում էր երրորդ երկրների միջոցով) Հայաստան էլ մուտք չի գործի։ Եթե մեր սամբիստներն են հրաժարվում նույնիսկ Ստամբուլ գնալ... մենք չպետք է կապկենք այն, ինչ Ռուսաստանն է անում, այլապես շատ բարդ է լինելու: Կոնկրետ ապրանքաշրջանառության առումով Ռուսաստանը լեգիտիմ իրավունք ունի մեզանից պահանջել՝ չներմուծել թուրքական ապրանքները»։


text: Ցանկանո՞ւմ եք կարդալ այս հոդվածը %% լեզվով 3 Տիբերիոս կայսեր իշխանության տասնհինգերորդ տարում, երբ Պոնտացի Պիղատոսը Հրեաստանի կուսակալն էր, Հերովդեսը+ Գալիլեայի մարզի կառավարիչն էր, նրա եղբայր Փիլիպոսը՝ Իտուրիայի եւ Տրաքոնիայի մարզի կառավարիչը, եւ Լյուսանիասը՝ Աբիլենեի մարզի կառավարիչը, 2 Կայիափայի+ եւ ավագ քահանա Հաննայի օրերում Աստծու խոսքը եղավ Զաքարիայի որդի Հովհաննեսին+ անապատում+։ 3 Նա շրջում էր Հորդանանի բոլոր կողմերում եւ մկրտություն էր քարոզում՝ որպես զղջման խորհրդանիշ մեղքերի ներման համար+, 4 ինչպես որ գրված է Եսայիա մարգարեի գրքում. «Լսեցե՛ք, մեկը բարձրաձայն կանչում է անապատում. «Պատրաստե՛ք ճանապարհը Եհովայի համար, ուղղե՛ք նրա շավիղները+։ 5 Ամեն ձոր պիտի լցվի, ամեն լեռ ու բլուր պիտի ցածրանա, ծուռ ճանապարհները պիտի ուղղվեն, եւ խորդուբորդ տեղերը հարթ ճանապարհներ պիտի դառնան+, 6 եւ ամեն մարմին պիտի տեսնի, թե ինչպես է Աստված փրկություն տալիս»»+։ 7 Մարդիկ մեծ խմբերով գալիս էին Հովհաննեսի մոտ մկրտվելու, եւ նա ասում էր նրանց. «Իժերի՛ ծնունդներ+, ձեզ ո՞վ գլխի գցեց փախչել գալիք զայրույթից+։ 8 Ուրեմն զղջմանը համապատասխան պտուղնե՛ր բերեք+։ Եվ մի՛ ասեք ձեր մեջ, թե՝ «մեր հայրը Աբրահամն է»։ Ասում եմ ձեզ, որ Աստված զորություն ունի այս քարերից էլ Աբրահամի համար զավակներ վեր կացնելու։ 9 Կացինն արդեն պատրաստ է կտրելու ծառերը, ուստի յուրաքանչյուր ծառ, որ լավ պտուղ չի տալիս, պիտի կտրվի ու կրակի մեջ գցվի»+։ 10 Ժողովուրդը հարցրեց նրան. «Ուրեմն ի՞նչ անենք»+։ 11 Նա էլ պատասխանեց. «Ով երկու հանդերձ ունի, թող մեկը տա չունեցողին, եւ ով ուտելիք ունի, թող նույնն անի»+։ 12 Հարկահավաքները նույնպես եկան մկրտվելու եւ հարցրին նրան. «Ուսուցի՛չ, իսկ մե՞նք ինչ անենք»+։ 13 Նա էլ ասաց նրանց. «Սահմանված հարկից ավելին մի՛ պահանջեք»+։ 14 Զինվորներն էլ էին հարցնում նրան. «Իսկ մե՞նք ինչ անենք»։ Նա ասաց. «Ոչ մեկից բռնությամբ կամ սուտ մեղադրանքով+ փող մի՛ վերցրեք, այլ բավարարվեք ձեր ստացած պարենով»+։ 15 Քանի որ ժողովուրդը սպասում էր Քրիստոսին, բոլորն իրենց սրտում Հովհաննեսի մասին մտածում էին. «Գուցե նա՞ է Քրիստոսը»+։ 16 Ուստի Հովհաննեսն ասաց. «Ես ձեզ ջրով եմ մկրտում, բայց ինձանից ավելի զորավորն է գալիս, որի սանդալների կապերն արձակելու ես արժանի չեմ+։ Նա սուրբ ոգով եւ կրակով կմկրտի ձեզ+։ 17 Նրա քամհարը* իր ձեռքում է, որպեսզի ամբողջովին մաքրի իր կալը եւ ցորենն իր ամբարում հավաքի+։ Իսկ մղեղը+ նա կայրի անմար կրակով»+։ 18 Նա նաեւ տարբեր կերպերով քաջալերում էր ժողովրդին ու բարի լուրն էր հռչակում նրանց։ 19 Բայց մարզի կառավարիչ Հերովդեսը, որը Հովհաննեսի կողմից հանդիմանվել էր իր եղբոր կնոջ՝ Հերովդիայի եւ իր բոլոր չար գործերի համար+, 20 այդ բոլոր գործերի վրա ավելացրեց նաեւ այն, որ Հովհաննեսին բանտարկեց+։ 21 Երբ ամբողջ ժողովուրդը մկրտվեց, Հիսուսը+ նույնպես մկրտվեց, ու երբ աղոթք էր անում, երկինքը+ բացվեց, 22 եւ սուրբ ոգին մարմնավոր կերպարանքով, աղավնու տեսքով իջավ նրա վրա, եւ մի ձայն լսվեց երկնքից. «Դո՛ւ ես իմ սիրելի Որդին, ես քեզ հավանել եմ»+։ 23 Հիսուսը, երբ սկսեց իր գործունեությունը+, մոտ երեսուն+ տարեկան էր, եւ ինչպես կարծում էին, նա որդին+ էր Հովսեփի+, եւ նա՝ Հեղիի, 24 եւ նա՝ Մատթատի, եւ նա՝ Ղեւիի, եւ նա՝ Մելքիի, եւ նա՝ Հաննեի, եւ նա՝ Հովսեփի, 25 եւ նա՝ Մատաթիայի, եւ նա՝ Ամոսի, եւ նա՝ Նաումի, եւ նա՝ Էսլիի, եւ նա՝ Նանգեի, 26 եւ նա՝ Մաաթի, եւ նա՝ Մատաթիայի, եւ նա՝ Սեմեինի, եւ նա՝ Հոսեքի, եւ նա՝ Հոդայի, 27 եւ նա՝ Հոհանանի, եւ նա՝ Ռեսայի, եւ նա՝ Զորաբաբելի+, եւ նա՝ Սաղաթիելի+, եւ նա՝ Ներիի, 28 եւ նա՝ Մելքիի, եւ նա՝ Ադդիի, եւ նա՝ Կոսամի, եւ նա՝ Ելմադամի, եւ նա՝ Էրի, 29 եւ նա՝ Հիսուսի*, եւ նա՝ Եղիեզերի, եւ նա՝ Հորիմի, եւ նա՝ Մատթատի, եւ նա՝ Ղեւիի, 30 եւ նա՝ Շմավոնի, եւ նա՝ Հուդայի, եւ նա՝ Հովսեփի, եւ նա՝ Հովնամի, եւ նա՝ Եղիակիմի, 31 եւ նա՝ Մելեայի, եւ նա՝ Մեննայի, եւ նա՝ Մատտաթայի, եւ նա՝ Նաթանի+, եւ նա՝ Դավթի+, 32 եւ նա՝ Հեսսեի+, եւ նա՝ Օբեդի+, եւ նա՝ Բոոսի+, եւ նա՝ Սալմոնի+, եւ նա՝ Նաասոնի+, 33 եւ նա՝ Ամինադաբի+, եւ նա՝ Առնիի*+, եւ նա՝ Եսրոնի+, եւ նա՝ Փարեսի+, եւ նա՝ Հուդայի+, 34 եւ նա՝ Հակոբի+, եւ նա՝ Իսահակի+, եւ նա՝ Աբրահամի+, եւ նա՝ Թարայի+, եւ նա՝ Նաքորի+, 35 եւ նա՝ Սերուգի+, եւ նա՝ Ռագավի+, եւ նա՝ Փալեկի+, եւ նա՝ Եբերի+, եւ նա՝ Շելայի+, 36 եւ նա՝ Կայնանի, եւ նա՝ Արփաքսադի+, եւ նա՝ Սեմի+, եւ նա՝ Նոյի+, եւ նա՝ Ղամեքի+, 37 եւ նա՝ Մաթուսաղայի+, եւ նա՝ Ենոքի+, եւ նա՝ Հարեդի+, եւ նա՝ Մաղաղայելի+, եւ նա՝ Կայնանի+, 38 եւ նա՝ Ենոսի+, եւ նա՝ Սեթի+, եւ նա՝ Ադամի+, եւ նա՝ Աստծու։


text: ՀՈՒԼԻՍԻ 28, 2014 ՈՒԿՐԱԻՆԱ «Երբ հանցանքը չի պատժվում, մարդիկ ավելի վճռական են դառնում չարիք գործելու»։ Այս ասույթի ճշմարտացիությունը ակնհայտ երեւում է Ուկրաինայում տեղի ունեցող դեպքերից. գնալով ավելանում է այն Վկաներ թիվը, ովքեր դառնում են ատելության հողի վրա կատարվող հանցագործությունների զոհ։ Եհովայի վկաները շնորհակալ են, որ Ուկրաինայի կառավարությունը երաշխավորում է պաշտամունքի ազատությունը, սակայն նրանք անհանգստացած են իրենց դեմ կատարվող ոտնձգությունների աճով, իսկ իշխանությունները իրենց վերաբերմունքով թույլ են տալիս, որ հանցագործները շարունակեն իրենց սեւ գործն ու մնան անպատիժ։ Հարձակումների թվի աճը Սկսած 2008 թ.-ից՝ Եհովայի վկաների դեմ 64 ֆիզիկական բռնության դեպք է գրանցվել։ Այդ դեպքերը տեղի են ունեցել կրոնական գործունեություն իրականացնելիս կամ այն ավարտելուց անմիջապես հետո։ 64 դեպքերից 16-ը կատարվել են ուղղափառ քահանաների կողմից։ 2008–2013 թթ.-ին գրանցվել են նաեւ Թագավորության սրահների նկատմամբ 190 վանդալիզմի դեպքեր եւ հրկիզման 13 փորձ է արվել։ 2012 եւ 2013 թթ.-ին վանդալիզմի դեպքերը կրկնապատկվել են՝ համեմատ նախորդ չորս տարիներին։ Հարձակումների դաժանության աստիճանը նույնպես գնալով մեծանում է։ 2012-ին Դոնեցկի մարզում երկու Թագավորության սրահ ամբողջովին մոխիր դարձավ։ 2013-ին կատարված ֆիզիկական բռնության դեպքերի զոհերի վիճակը այնքան ծանր էր, որ նրանք երկար ժամանակ հոսպիտալացված մնացին։ Վկաները պաշտպանության համար դիմել են իշխանություններին, սակայն դա չի թեթեւացրել նրանց վիճակը, քանի որ իշխանությունները արագ չեն արձագանքել, արագ եւ արդյունավետ քննություն չեն անցկացրել եւ հանցագործների նկատմամբ համապատասխան պատժամիջոցներ չեն կիրառել։ Իշխանությունների անգործությունը Վանդալիզմ։ Ոստիկանությունը ուշ կամ ընդհանրապես չի արձագանքում, երբ դեպքի մասին հայտնում են նրանց։ Երբ հանցագործության վերաբերյալ հայտարարություն է տրվում, իշխանությունները հաճախ ձգձգում են կամ հրաժարվում են գործ հարուցել։ Նույնիսկ երբ գործը դատական ատյաններին է հասնում, կա՛մ դատախազը մեղադրանք չի ներկայացնում, կա՛մ դատարանը նշանակում է ընդամենը սիմվոլիկ պատիժ։ 2008–2012 թթ.-ին կատարված 111 վանդալիզմի դեպքերի առնչությամբ իշխանությունները ոչ մի քրեական գործ չեն հարուցել։ Ֆիզիկական բռնություն։ Ոստիկանները հաճախ պատշաճ հետաքննություն չեն անցկացնում կամ չեն փորձում պարզել հանցագործների ինքնությունը։ Երբ գործ է հարուցվում, հազվադեպ է լինում, որ իշխանությունները մեղադրանք ներկայացնեն կամ պատժեն մեղավորներին։ Նույնիսկ եթե դատարանները պատիժ են սահմանում, հանցագործների նկատմամբ պատժամիջոցները անհամամասն են (համապատասխան չեն), քանի որ այդ հանցանքները չեն որակվում որպես ատելության հողի վրա կատարված։ Անպատժելիությունը համարձակություն է տվել հանցագործներին շարունակել հարձակումները Ծեծի է ենթարկվել Օլեքսանդր Տրետյակը 2013 թ. նոյեմբերի 26-ին առանձնակի դաժանությամբ բռնարարք է իրականացվել 41-ամյա Օլեքսանդր Տրետյակի նկատմամբ։ Երբ նա տուն էր վերադառնում կրոնական ծառայություն կատարելուց, երեք տղամարդիկ հարձակվեցին նրա վրա եւ ավելի քան 20 րոպե դաժանորեն ծեծի ենթարկեցին։ Նա ճանաչեց իր վրա հարձակված մարդկանց. նրանք էին Ռուսլան Իվանովը, Անատոլի Դովհանը, ով ոստիկանության թոշակի անցած գնդապետ-լեյտենանտ է, եւ ճանապարհային ոստիկանության աշխատակից Եվհենիյ Իհլինսկիյը, ով նաեւ Դովհանի փեսան է։ Պարոն Տրետյակը ինչ-որ կերպ կարողացել է ազատվել նրանց ձեռքից։ Նրան անմիջապես հասցրել են հիվանդանոց ծանր վնասվածքներով, այդ թվում՝ գանգուղեղային տրավմայով, քթի կոտրվածքով եւ բազմաթիվ պատռված վերքերով ու կապտուկներով։ Չնայած նրա ծանր վիճակին՝ քննիչը հանցագործությունը որակեց «ոչ մեծ ծանրության» մարմնական վնասվածք՝ կատարված երեք «անհայտ» անձանց կողմից։ Երկու շաբաթ հետո պարոն Տրետյակին ժամանակից շուտ հիվանդանոցից դուրս գրեցին, քանի որ այնտեղ երկար մնալու դեպքում իշխանությունները ստիպված կլինեին հարձակումը որակել ավելի լուրջ, քան «ոչ մեծ ծանրության» հանցագործություն։ Նրա ծանր վիճակից ելնելով՝ ստիպված եղան հաջորդ օրը նրան կրկին հոսպիտալացնել։ Ընդհանուր հաշվով՝ նա 23 օր անցկացրեց հիվանդանոցում։ Վերջերս մեղադրանք ներկայացվեց հանցագործներից մեկի՝ Ռուսլան Իվանովի դեմ, սակայն այն ժամանակ, երբ նա փախուստի մեջ էր։ Պարոն Տրետյակը այն մտավախությունն ունի, որ հանցագործները կրկին կհարձակվեն իր վրա։ Նա ասում է. «Ես համոզված եմ, որ նրանք ուզում էին ինձ սպանել Եհովայի վկաների նկատմամբ ատելությունից դրդված»։ Ի վերջո պաշտոնյաները կարձագանքե՞ն Ուկրաինայում կան ավելի քան 150 000 Եհովայի վկաներ, ովքեր երկար տարիներ պաշտամունքի ազատություն են վայելել եւ որտեղ իշխանությունները նախկինում պատրաստակամ են եղել օգնելու խնդիրների ժամանակ։ Վկաները հույս ունեն, որ Ուկրաինայի իրավապահ մարմինները պատշաճ կերպով կքննեն քրեական հանցագործությունների դեպքերը եւ պատասխանատվության կենթարկեն հանցագործներին, որպեսզի ոչ մի հանցանք անպատիժ չմնա։


text: «Իղձերի մայրաքաղաք» խորագրով հայկական տաղավարը կներկայացնի Երեւանը Վենետիկի 14–րդ ճարտարապետական բիենալեում 19:56 22 Մայիսի 2014 ԵՐԵՎԱՆ, 22 մայիսի. /Նովոստի–Արմենիա/. Վենետիկի 14–րդ ճարտարապետական բիենալեում Երեւանին նվիրված տաղավարը կկրի «Իղձերի մայրաքաղաք» խորագիրը, եւ այնտեղ կներկայացվեն XX դարի հայկական մոդեռնի նմուշներ։ «Այս տարի մեր տաղավարի անվանումն է` «Երեւան` իղձերի մայրաքաղաք», եւ, ինչպես տեսնում եք, նվիրված է մեր մայրաքաղաքին։ Այստեղ ներկայացված են քաղաքաշինական խոշոր անսամբլներ, որոնք այսօր Երեւանի դեմքն ու զարդարանքն են»,– ասաց մշակույթի փոխնախարար, Վենետիկի բիենալեում Հայաստանի ազգային համակարգող Արեւ Սամուելյանը ցուցահանդեսի մեկնարկից առաջ կայացած մամուլի ասուլիսում։ Նա հայտնեց, որ Հայաստանը մասնակցում է ցուցահանդեսին արդեն վեց տարի եւ ունի իր տաղավարը, սակայն այս տարի առաջին անգամ Հայաստանի կողմից ցուցահանդեսի ազգային կուրատորը մշակույթի նախարարությունն է։ Սամուելյանը նշեց, որ հայկական կողմը հրավիրել է նաեւ հայտնի միջազգային կուրատորներ Ռուբեն Արեւշատյանին եւ Գեորգ Շելհամերին, ով համաշխարհային ցուցահանդեսների խոշոր կազմակերպիչ է Ավստրիայից։ Ներկայացնելով հայկական տաղավարը Ճարտարապետական բիենալեում` Ռուբեն Արեւշատյանը հայտնեց, որ այնտեղ ներկայացված են 20–րդ դարի հայկական մոդեռն ճարտարապետության երեք առանցքային դպրոցներ։ «Առաջինը, բնականաբար, թամանյանական դպրոցն է, որը սովորաբար չի դիտարկվում որպես մոդեռնիզմի ուղղության կամ մտածելակերպ` զուտ ոճական առումով։ Երկրորդ փուլը կոնստրուկտիվիստների դպրոցն է, որի սաներն առաջին պլան են մղել ճարտարապետության մեջ սոցիալական ասպեկտը, ինչը թամանյանական դպրոցի հետ առճակատման հիմնական պատճառ դարձավ։ Երրորդ ուղղությունը Երկրորդ համաշխարհային պատերազմից հետո ձեւավորված եւ Ռաֆայել Իսրայելյանի հիմնած երկրորդ ազգային ոճի դպրոցն է»,– ասաց հայ համակարգողը։ Այդ բոլոր մոտեցումների արժեքը, ըստ նրա, այն է, որ դրանք հիմնված են այն գլոբալ գաղափարների վրա, թե ինչպես պետք է զարգանա երկիրը, ազգը եւ հասարակությունը։ Արեւշատյանը պարզաբանեց, որ ցուցահանդեսի շրջանակում ներկայացվել են հայ ճարտարապետների ինչպես ավարտուն նախագծեր, որոնք որոշ առումով արմատապես տարբերվում են դրանց հեղինակների սկզբնական նախագծից եւ դառնում գրեթե անճանաչելի, այնպես էլ 1923-1986 թվականներին ճարտարապետների արած չիրականացված օրիգինալ նախագծեր։ Դրանց թվում ներկայացված են, օրինակ, Ալեքսանդր Թամանյանի նախագծած Օպերայի եւ բալետի ազգային ակադեմիական թատրոնի շենքը, Իսրայելյանի Հյուսիսային պողոտայի նախագիծը, ՎՕՊՐԱ դպրոցի ներկայացուցիչ Միքայել Մազմանյանի «Աշխատանքի պալատ» նախագիծը, եւ 20–դարի 1950-ականների, 60-ականների, 70 եւ 80-ական թվականների այլ նախագծեր։ Ցուցահանդեսի բացման օրը Հայաստանը կներկայացվի պրոմոհոլովակով, որտեղ Օսիպ Մանդելշտամի բանաստեղծությունների ուղեկցությամբ կցուցադրվեն այդ նախագծերը, երեւանյան շենքեր, ինչպես նաեւ հայկական խորհրդային ֆիլմերի կադրեր։ Ինչպես նշեցին կազմակերպիչները, բիենալերի համակարգողների մարտյան հանդիպման ընթացքում ցուցահանդեսի գլխավոր համակարգող հոլանդացի Ռեմ Կուլհասը հատուկ նշեց հայկական տաղավարի կազմակերպման կոնցեպտը դրա հետաքրքիր մոտեցման համար, որը ճարտարապետությունը դիտարկում է ոչ թե որպես պատկերազարդող ոլորտ, այլ որպես հասարակություն ձեւավորող բաղադրիչ։ Նա նաեւ հավանություն տվեց նյութերի ընտրությանը եւ առաջարկած ձեւաչափի ստեղծարարությանը։ 14–րդ ճարտարապետական բիենալեի թեման է` «Հիմքեր» (Fundamentals)։ Դրա համակարգող Ռեմ Կոլհասը ծրագրում է ուսումնասիրել համաշխարհային ճարտարապետության վերջին 100 տարիները եւ դրա անցած ուղին ազգայինից դեպի գլոբալ։ Դիտարկել բոլոր երկրների համար ճարտարապետական ընդհանուր տարրերը (պատ, հատակ, տանիք եւ այլն) եւ դրանց «տարբերակները», ինչպես նաեւ փորձել մուտք գործել ապագա` Իտալիայի օրինակով։ 14–րդ բիենալեն կանցկացվի Վենետիկում 2014 թվականի հունիսի 7–ից նոյեմբերի 23–ը։ Վերնիսաժը կկայանա հունիսի 5–ին եւ 6–ին։ Հայկական տաղավարը կզբաղեցնի մոտ 200 քմ տարածք Զենոբի պալատի երկու հարկերում, որը նախկինում «Մուրադ–Ռաֆայելյան» ճեմարանի շենքն է եղել։ Հայկական տաղավարում կներկայացվի մոտ 250 օբյեկտ` ժամանակակից տեսաձայնային տեխնոլոգիաների կիրառմամբ։ Ներկայացված աշխատանքների թվում են Գրիգոր Աղաբաբյանի, Ջիմ Թորոսյանի, Կարո Հալաբյանի, Սարգիս Գյուրզադյանի, Սամվել Սաֆարյանի, Երվանդ Քոչարի եւ 20–րդ դարի հայ մյուս նշանավոր ճարտարապետների գործեր։ -0-


text: Հայաստանի քննչական կոմիտեն քրեական գործ է հարուցել Սմբատ Հակոբյանի նկատմամբ բռնություն գործադրելու դեպքի առթիվ 21:23 22 Սեպտեմբերի 2015 ԵՐԵՎԱՆ, 22 սեպտեմբերի. /Նովոստի–Արմենիա/. ՀՀ քննչական կոմիտեի Երեւանի քննչական վարչության Կենտրոն եւ Նորք-Մարաշ վարչական շրջանների քննչական բաժնում հարուցվել է քրեական գործ՝ Սմբատ Հակոբյանի նկատմամբ բռնություն գործադրելու դեպքի առթիվ։ Այս մասին նշված է Հայաստանի քննչական կոմիտեի կայքում։ Կենտրոն եւ Նորք-Մարաշ վարչական շրջանների քննչական բաժնում այսօր ստացվել են Սմբատ Հակոբյանի հաղորդման հիման վրա ոստիկանության Կենտրոնականի բաժնում նախապատրաստված նյութերը, որոնք քննիչն ընդունել է վարույթ։ Նյութերի ուսումնասիրությամբ պարզվել է, որ Սմբատ Հակոբյանը 2015թ.–ի սեպտեմբերի 21-ին ոստիկանության Կենտրոնական բաժնում հաղորդում է տվել այն մասին, որ նույն օրը` ժամը 15:00-ի սահմաններում, Աբովյան փողոցում հինգ անհայտ անձինք անհիմն վիճաբանել են իր հետ, որի ընթացքում ձեռքերով, ոտքերով, ձեռքի տակ ընկած առարկաներով հարվածել մարմնի տարբեր մասերին` պատճառելով մարմնական վնասվածքներ: Ս.Հակոբյանի հիվանդության պատմագրի համաձայն` վերջինի մոտ ախտորոշվել է «կրծքավանդակի փակ կոտրվածք, 8-րդ կողի կոտրվածք, պնեւմոթորաքս, ենթամաշկային էմֆիզեմա աջից»: Ելնելով վերոգրյալից եւ նկատի ունենալով, որ սույն նյութերում առկա է քրեական գործ հարուցելու օրինական առիթ՝ քննիչը որոշում է կայացրել հարուցել քրեական գործ՝ ՀՀ քրեական օրենսգրքի 113-րդ հոդվածի 2-րդ մասի 3-րդ կետով։ Ս.Հակոբյանը ճանաչվել է որպես տուժող։ Քննիչն այցելել է բժշկական կենտրոն՝ նրան որպես տուժող հարցաքննելու, սակայն վերջինս ցուցմունք չի տվել՝ ինքնազգացողության վատ լինելու պատճառով։ Ինչպես նշվածէ հաղորդագրության մեջ, ջեռնարկվում են անհրաժեշտ քննչական եւ դատավարական գործողություններ՝ դեպքի բոլոր հանգամանքների բազմակողմանի եւ օբյեկտիվ հետազոտումն ապահովելու, մեղավոր անձանց շրջանակը պարզելու ուղղությամբ։


text: «Չորրորդ ինքնիշխանության» մեկնաբանը գրում է. - «Մի քանի օր առաջ ուկրաինական հեռուստաընկերություններից մեկին տված հարցազրույցում Սերժ Սարգսյանը անդրադարձել է այն հարցին, թե ինչպես պատահեց, որ Ղարաբաղը դուրս մղվեց բանակցություններից, եւ փաստորեն սենսացիոն բացահայտում է արել: Նա պարզաբանել է, որ «ինչ-որ պահի Ադրբեջանը կտրականապես դեմ էր, որ Ղարաբաղը մասնակցի բանակցություններին: Իսկ ինչո՞ւ է այս բացահայտումը սենսացիոն: Որովհետեւ, բանից պարզվում է, որ բանակցային ֆորմատը փոխվել է ոչ թե այն պատճառով, որ այդպես ավելի նպատակահարմար էր, որ դա հայկական կողմին որեւէ կերպ չէր վնասի, այլ ընդամենը այն պատճառով, որ Ադրբեջանը այդպես է ցանկացել եւ պնդել է իր պահանջը: Ռոբերտ Քոչարյանն էլ սուսուփուս համաձայնվել է: Այսինքն` եթե մինչեւ հիմա կարծիք կար, թե նա պարզապես առանց երկար-բարակ մտածելու, «տղայավարի» որոշել էր բանակցել նաեւ Ղարաբաղի փոխարեն, ապա հիմա պարզ է դառնում, որ նա այդ քայլին գնացել է Ադրբեջանի ճնշման տակ: Պարզ ասած` «կոտրվել է»»: «Ժամանակ»-ը տեղեկացնում է. - «Երեկ Ռուսաստանի արտգործնախարարության ԱՊՀ 4-րդ դեպարտամենտի ղեկավար Անդրեյ Կելինը Հարավային եւ Հյուսիսային Կովկասի լրագրողների հետ հանդիպման ժամանակ հայտարարություն է արել, որը կարող է խորը տվայտանքներ առաջացնել հայաստանյան իշխանությունների մոտ: Նա բացահայտել է ՄԱԿ-ի Գլխավոր ասամբլեայի օրակարգում Ադրբեջանի հակահայկական բանաձեւի նախագծի չհայտնվելու պայմանը: Կելինն ասել է, որ պայմանը «օկուպացված» տարածքներում գնահատող առաքելության անցկացումն է: «Նրանք կանցկացնեն այդ առաքելությունը, կտեսնեն, թե ինչպես են ընթանում գործերը տարածքներում»: Ռուս պաշտոնյան նաեւ նշել է, որ «դա եղել է պայմաններից մեկը, ըստ որի Ադրբեջանը հանում է օկուպացված տարածքների վերաբերյալ բանաձեւի իր նախագիծը ՄԱԿ-ի Անվտանգության խորհրդում, ինչը կարող էր շիկացնել եւ փչացնել մթնոլորտը: Դրան մատնացույց արեցին բոլոր միջնորդները»»: «Հայոց Աշխարհ»-ը Ազգային ժողովի գիտության, կրթության, մշակույթի եւ երիտասարդության հարցերի հանձնաժողովի նախագահ Արտակ Դավթյանին (ՀՀԿ) հարցնում է. - «Ի՞նչն է խանգարում, որ վերջապես Հայաստանում ձեւավորվի «կառուցողական ընդդիմություն»: Պատգամավորը պատասխանում է. - «Կարծում եմ, դա ժամանակի խնդիր է։ Ժամանակն էլ կթելադրի խաղի իր կանոնները եւ կձեւավորի կառուցողական ընդդիմության հասարակական պահանջ, իրական այլընտրանք, եւ չի լինի այնպես, որ իշխանություններին մերժելով՝ մարդիկ այլընտրանք փնտրեն ծայրահեղական դաշտում... Այլ բան է, որ հանրության մեջ որոշակի դժգոհություններ կան իշխանությունների նկատմամբ՝ չեն կարող չլինել, եւ մարդիկ այդ դժգոհությունն արտահայտում են՝ «ոչ» ասելով իշխանության թեկնածուին։ 2008-ին Լեւոն Տեր-Պետրոսյանի արձանագրած հարաբերական հաջողությունը հենց սրանով էր պայմանավորված. ընդդիմադիր ընտրազանգվածի գերակշիռ մասը իր ձայնը տվեց ընդդիմության թեկնածուին՝ բողոքելով իշխանությունների դեմ, ոչ թե նրա համար, որ հավատում էր Տեր-Պետրոսյանին»։ «Կապիալ»-ը Ազգային ժողովի «Ժառանգություն» խմբակցության ղեկավար Ստյոպա Սաֆարյանին հարցնում է. - «Ի՞նչն է պատճառը, որ այսօր ասում են ընդդիմություն, հասկանում են ՀԱԿ»։ Սաֆարյանը պատասխանում է. - «Չեմ կարող ասել, թե ինչպես է իշխանությունը ՀԱԿ-ին ճանաչել ընդդիմություն, կամ ՀԱԿ-ն իրեն՝ որպես միակ ընդդիմություն, դա իրենց իրավունքն է։ Մեզ համար ավելի էական է, թե հասարակությունն ինչպես է ընկալում քաղաքական ուժերից յուրաքանչյուրին։ Այս առումով, մենք հասարակության հետ խնդիր չունենք եւ շարունակում ենք լինել սիրված, զորակցված։ Իրականում քաղաքական ուժի համար ամեն օրը պետք է թեժ լինի, ընդ որում՝ ոչ միայն հայտարարություններով։ Մինչդեռ որեւէ մեկը, բացի «Ժառանգությունից», Ղարաբաղի ծրագիր չի ներկայացնում։ Մենք համարձակություն ունենք եւ ասում ենք, որ Հայաստանը պետք է սկսի Արցախի ճանաչման գործընթացն իրենից, քանի որ դա միակ լուծումն է»։ «168 ժամ»-ին հարցազրույց է տվել Ֆինանսների եւ էկոնոմիկայի նախկին նախարար, Հայ-ռուսական սլավոնական համալսարանի պրոռեկտոր Էդվարդ Սանդոյանը: Լրագրողը հարցնում է. - «Այսօր Կենտրոնական բանկը սեփական պահուստների հաշվին կարողանում է դրամի փոխարժեքը քիչ թե շատ կայուն պահել: Արդարացվա՞ծ եք համարում այս քայլը»: Սանդոյանը պատասխանում է. - «Այսօրվա ամենամեծ խնդիրներից մեկը դա է, ինչին ես խիստ բացասական եմ վերաբերվում: Մենք պետք է այդ հարցը վաղուց լուծած լինեինք: Բայց ամբողջ խնդիրն այն է, որ այս պահին դա լուծել հնարավոր չէ, քանի որ շուկայական կարգավորման համար ինստիտուտներ չունենք: Կենտրոնական բանկը այլ ելք չունի եւ ստիպված է դիմել այդ քայլին: Ես էլ այնտեղ նստած լինեի, նույն սխալները թույլ կտայի: Մենք անցած 19 տարիներին չենք հասցրել ստեղծել անհրաժեշտ ֆինանսական միջնորդության ինստիտուտներ, անհրաժեշտ կապիտալի շուկա եւ այլն: Այստեղ շատ խնդիրն կան` սկսած քաղաքականից, վերջացրած մասնագիտականով»:


text: Վազգեն Մանուկյանի շտաբը քննարկում է նախագահական ընտրությունների արդյունքները դատարանում բողոքարկելու հնարավորությունը 15:24 22 Փետրվարի 2008 Հայաստանի նախագահական ընտրությունների թեկնածու Վազգեն Մանուկյանի շտաբը քննարկում է ընտրությունների արդյունքները բողոքարկելու հնարավորությունը։ Այս մասին հինգշաբթի մամուլի ասուլիսի ժամանակ հայտնեց Հայաստանի Ազգային ժողովրդավարական կուսակցության նախագահ Շավարշ Քոչարյանը, ով ընտրություններին աջակցում էր թեկնածու Վազգեն Մանուկյանին։ «Մենք գիտենք, որ ընտրությունների ընթացքում շատ խախտումներ են արվել, իսկ գլխավոր խնդիրն այսօր պարզելն է, թե որքանով են այդ խախտումներն ազդել ընտրությունների արդյունքների վրա»,-ասաց Քոչարյանը։ Նրա խոսքերով, շտաբն ակտիվորեն նյութեր է հավաքում, որոնք կապացուցեն խախտումներն ու կեղծիքները։ «Մենք դեռեւս չունենք բավարար չափով փաստեր, որոնց միջոցով մենք կկարողանայինք պարզել, թե պաշտոնական տվյալները որքանով են հեռու ընտրությունների իրական պատկերից, բայց մենք հետեւում ենք ուրիշ շտաբերի աշխատանքներին եւ հաշվի ենք առնում նրանց ունեցած նյութերը»,-ասաց Քոչարյանը։ Փետրվարի 19-ին Հայաստանում անցկացվել են նախագահական ընտրություններ, որի հաղթող է դարձել վարչապետ, Հանրապետական կուսակցության առաջնորդ Սերժ Սարգսյանը։ Հայաստանի ԿԸՀ –ն փետրվարի 20-ին քվեաթերթիկների 100 %-ը մշակելուց հետո հայտարարել է, որ վարչապետ, Հայաստանի Հանրապետական կուսակցության նախագահ Սերժ Սարգսյանի օգտին տրվել է 863 հազար 544 ձայն (52,86%), Հայաստանի առաջին նախագահ Լեւոն Տեր-Պետրոսյանի օգտին՝ 351 հազար 306 ձայն (21,5%): Մնացած վեց թեկնածուները 10 %-ից պակաս ձայն են հավաքել։--0— «Բարգավաճ Հայաստան» կուսակցության հիմնադիր Գագիկ Ծառուկյանը, հազարավոր քաղաքացիների պահանջով, վերադառնում է ակտիվ քաղաքականություն, երկուշաբթի լրագրողներին ասաց «Բարգավաճ Հայաստան» խորհրդարանական խմբակցության ղեկավար Նաիրա Զոհրաբյանը։


text: Գլխավոր դատախազությունը մերժել է մարտիմեկյան իրադարձություններում զոհվածների հարազատների դիմում բողոքը, որով նրանք վիճարկում էին Հատուկ քննչական ծառայության անգործությունը։ Համոզմունք հայտնելով, որ սպանության հանգամանքների քննությունն իրականացվում է ոչ արդյունավետ, մեղավորները հայտնաբերված եւ պատժված չեն, դիմումատուները Գլխավոր դատախազությունից պահանջել էին քննչական ծառայության անգործությունը ճանաչել ոչ իրավաչափ, պարտավորեցնել այդ ծառայությանը` վերացնել անգործությունը, արդյունավետ քննություն իրականացնել։ Բողոք - դիմումին միացել էին մարտի մեկի 10-ը զոհերից 9-ի իրավահաջորդները. միայն ոստիկանության սպա Համլետ Թադեւոսյանի հարազատները չեն միացել՝ հիմնավորելով, որ կորցրել են հավատը ամեն ինչի նկատմամբ։ Դատախազությունը դիմումը մերժել է «անհիմն» լինելու պատճառաբանությամբ։ Գրավոր մերժումը զոհերի հարազատների լիազոր ներկայացուցիչ Արտակ Զեյնալյանը ստացել է երկուշաբթի։ Նա «Ազատություն» ռադիոկայանին փոխանցեց, որ դատախազությունը որեւէ կերպ չի հիմնավորել, թե ինչու է զոհերի հարազատների բողոքը համարում անհիմն։ Այս դիմում - բողոքը Գլխավոր դատախազությանն ուղարկվել էր երկրորդ անգամ։ Առաջին անգամ դեկտեմբերին դատախազությունը այն քննության չառավ, հիմնավորելով, որ Արտակ Զեյնալյանը չունի Հատուկ քննչական ծառայության կողմից հաստատված լիազորագիր` տուժողների իրավահաջորդների շահերը ներկայացնելու համար։ Այնուհետեւ Զեյնալյանը ստացավ անհրաժեշտ փաստաթղթերը, նորից ներկայացրեց դիմումը։ Բայց գլխավոր դատախազությունը այս անգամ եզրակացրել է, որ զոհերի հարազատների վկայակոչած փաստերը անհիմն են։ «Ազատություն» ռադիոկայանի հետ զրույցում Զեյնալյանը նշեց, որ ակնկալում է ստանալ մերժման մանրամասն հիմնավորումները, որից հետո կորոշեն հետագա անելիքները. «Մեր վստահորդների իրավունքները պաշտպանելու ենք հնարավոր բոլոր մատչելի միջոցներով», - հայտարարեց Զեյնալյանը։ Մարտիմեկյան իրադարձություններում զոհված Տիգրան Խաչատրյանի մայրը՝ Ալլա Հովհաննիսյանը «Ազատություն» ռադիոկայանի հետ զրույցում նշեց, որ Գլխավոր դատախազության պատասխանը իրենց համար անակնկալ չէր։ Այն հարցին, թե եթե սպասելիքներ չունեն, ինչո՞ւ են դիմում՝ Ալլա Հովհաննիսյանը պատասխանեց, որ իրենց վերջնական նպատակը Մարդու իրավունքների եվրոպական դատարան հասնելն է, իսկ դրա համար նախ անհրաժեշտ է սպառել դատական ներքին ատյանները. - «Մենք բողոքելու ենք մինչեւ վերջ, մինչեւ որ բոլորը դատապարտվեն, ինչպես նաեւ նրանք, ովքեր կոծկում են՝ տուժողների իրավահաջորդների վշտի հաշվին»։


text: Անկանոն արբանյակ |Ուշադրություն, այս հոդվածն աղբյուրների կարիք ունի։ Դուք կարող եք օգնել նախագծին՝ գտնելով բերված տեղեկությունների հաստատումը վստահելի աղբյուրներում եւ ավելացնելով այդ աղբյուրներին հղումները հոդվածին։ Անհիմն հղումները ենթակա են հեռացման։ Անկանոն արբանյակ (անգլ.՝ irregular), մոլորակի բնական արբանյակ, որի շարժումը տարբերվում է համընդհանուր օրենքներից։ Դա կարող է լինել արբանյակ, որի ուղեծիրը ավելի ձգված է, այլ կերպ ասած, ունի մեծ էքսցենտրիսիտետ, կամ արբանյակ, որը պտտվում է իր ուղեծրով հակադարձ ուղղությամբ, կամ նրա ուղեծրի թեքումը հասարակածային հարթությանը չափազանց մեծէ։


text: ՄԻԼԻԱՐԴԱՎՈՐ մարդիկ լսել կամ կարդացել են, թե ինչ է ասում Աստվածաշունչը տիեզերքի արարման մասին։ 3500 տարի առաջ գրի առնված պատմությունը սկսվում է հետեւյալ հայտնի խոսքերով. «Սկզբում Աստված ստեղծեց երկինքն ու երկիրը»։ Սակայն շատերը անտեղյակ են, որ քրիստոնյա աշխարհի կրոնական առաջնորդները, ինչպես նաեւ կրեացիոնիստներն ու ֆունդամենտալիստները արարչագործության մասին աստվածաշնչյան տեղեկությունը խեղաթյուրել են՝ ստեղծելով պատմություններ, որոնք ներդաշնակ չեն Աստվածաշնչին եւ հակասում են գիտական փաստերին։ Թեեւ Աստվածաշնչում չկան այդպիսի պատմություններ, բայց դրանց պատճառով ոմանք չեն ընդունում աստվածաշնչյան տեղեկությունը՝ համարելով այն առասպել։ Շատերին հայտնի չէ, թե իրականում ինչ է ասում Աստվածաշունչը արարչագործության մասին։ Դա ցավալի է, քանի որ Աստծու Խոսքը շատ տրամաբանական եւ վստահարժան բացատրություն է տալիս տիեզերքի ստեղծման մասին։ Դեռ ավելին, այդ բացատրությունը ներդաշնակ է գիտական փաստերին։ Անշուշտ, ձեզ կհետաքրքրի արարչագործության մասին Աստվածաշնչի իրական պատմությունը։ ՍՏԵՂԾԻՉ, ՈՐԻՆ ՈՉ ՈՔ ՉԻ ՍՏԵՂԾԵԼ Արարչագործության մասին աստվածաշնչյան պատմությունը հիմնված է այն փաստի վրա, որ գոյություն ունի Բարձրյալ՝ Ամենակարող Աստված, որը ստեղծել է ամեն բան։ Ո՞վ է նա եւ ինչպիսի՞ անձնավորություն է։ Աստվածաշունչը հայտնում է, որ նա բոլորովին նման չէ այն աստվածներին, որոնք կան տարբեր կրոններում ու մշակույթներում։ Նա ամեն բանի Արարիչն է, սակայն մարդկանց մեծ մասը շատ քիչ բան գիտի նրա մասին։ Աստված անձնավորություն է։ Նա անհատականությունից զուրկ ուժ չէ, որն աննպատակ դեգերում է տիեզերքում։ Նա ունակ է մտածելու, ունի զգացմունքներ եւ նպատակներ։ Աստված ունի անսահման զորություն եւ իմաստություն։ Ուստի հասկանալի է, թե ինչու ենք արարչագործության մեջ ամեն ինչում, հատկապես կենդանի օրգանիզմների մեջ տեսնում բարդ կառուցվածքներ։ Աստված ստեղծել է ողջ նյութական աշխարհը։ Ուստի անհնար է, որ նա կազմված լինի իր իսկ ստեղծած նյութական տարրերից։ Նա ոգեղեն անձնավորություն է եւ չունի ֆիզիկական մարմին։ Ժամանակը իշխանություն չունի Աստծու վրա։ Նա միշտ գոյություն է ունեցել եւ միշտ գոյություն կունենա։ Հետեւաբար, ոչ ոք նրան չի ստեղծել։ Աստված ունի անուն՝ Եհովա, որը հազարավոր անգամներ գործածվում է Աստվածաշնչում։ Եհովա Աստված սիրում է մարդկանց ու հոգ է տանում նրանց մասին։ ՈՐՔԱ՞Ն ԺԱՄԱՆԱԿՈՒՄ Է ԱՍՏՎԱԾ ԱՐԱՐԵԼ ՏԻԵԶԵՐՔԸ Աստվածաշնչում ասվում է, որ Աստված ստեղծեց «երկինքն ու երկիրը»։ Այս միտքը շատ ընդհանուր է, եւ կոնկրետ չի ասվում, թե որքան ժամանակ է պահանջվել տիեզերքը ստեղծելու համար, կամ թե ինչպես է այն արարվել։ Իսկ ի՞նչ կարելի է ասել կրեացիոնիստների այն տարածված տեսակետի մասին, թե Աստված տիեզերքը ստեղծել է բառացի 24-ժամյա օրերի ընթացքում։ Այս գաղափարը, որը գիտնականների մեծամասնությունը չի ընդունում, աստվածաշնչյան արձանագրությունը սխալ հասկանալու արդյունք է։ Տեսնենք, թե ինչ է իրականում ասում Աստվածաշունչը։ Աստվածաշունչը թիկունք չի կանգնում կրեացիոնիստների եւ ֆունդամենտալիստների գաղափարներին, որոնք ասում են, թե արարչագործական օրերը բառացի 24-ժամյա օրեր են եղել Աստվածաշունչը թիկունք չի կանգնում կրեացիոնիստների եւ ֆունդամենտալիստների գաղափարներին, որոնք ասում են, թե արարչագործական օրերը բառացի 24-ժամյա օրեր են եղել։ Աստվածաշնչում հաճախ «օր» բառը օգտագործվում է տարբեր տեւողության ժամանակահատվածներ մատնանշելու համար։ Որոշ դեպքերում այդ ժամանակահատվածների տեւողությունն անորոշ է։ Աստվածաշնչի «Ծննդոց» գրքում գրված արարչագործության պատմությունը այդպիսի անորոշ ժամանակահատվածի մի օրինակ է։ Աստվածաշնչյան հաղորդագրության մեջ նշված 6 ստեղծագործական օրերից յուրաքանչյուրը հավանաբար տեւել է հազարավոր տարիներ։ Երբ սկսվեց առաջին արարչագործական օրը, Աստված արդեն ստեղծել էր տիեզերքը, այդ թվում նաեւ Երկիր մոլորակը, որի վրա դեռ կյանք չկար։ Ակներեւաբար, 6 ստեղծագործական օրերը երկար ժամանակահատվածներ են եղել, որոնց ընթացքում Աստված երկիրը պատրաստել է մարդկանց բնակության համար։ Արարչագործության մասին աստվածաշնչյան արձանագրությունը չի հակասում տիեզերքի տարիքի վերաբերյալ գիտական եզրահանգումներին։ ԱՍՏՎԱԾ ԷՎՈԼՅՈՒՑԻԱՅԻ ՄԻՋՈՑՈ՞Վ Է ԳՈՐԾԵԼ Շատերը, ովքեր չեն հավատում Աստվածաշնչին, ընդունում են այն տեսակետը, թե կենդանի օրգանիզմներն առաջացել են անկենդան քիմիական տարրերից անհայտ ու աննպատակ պրոցեսների արդյունքում։ Ենթադրվում է, որ ինչ-որ փուլում առաջացել է մանրէանման, ինքնավերարտադրվող օրգանիզմ, որն էլ աստիճանաբար բազմանալով՝ առաջ է բերել ներկայումս գոյություն ունեցող բոլոր տեսակները։ Փաստորեն՝ ըստ այս տեսակետի՝ ապշեցուցիչ բարդ կառուցվածք ունեցող մարդ արարածը պետք է որ առաջացած լիներ մեկ մանրէից։ Էվոլյուցիայի տեսությունը ընդունում են նաեւ նրանք, ովքեր համարում են, որ Աստվածաշունչը Աստծու խոսքն է։ Նրանք հավատում են, որ Աստված նախեւառաջ երկրի վրա ստեղծել է կյանքի սկզբնական ձեւերը, իսկ հետո պարզապես վերահսկել կամ գուցե ղեկավարել է էվոլյուցիայի պրոցեսը։ Սակայն այս վարկածը հակասում է Աստվածաշնչին։ Արարչագործության մասին Աստվածաշնչի արձանագրությունը չի հակասում գիտական այն փաստին, որ մի տեսակի մեջ առաջանում են տարատեսակներ Համաձայն Աստվածաշնչի՝ Եհովա Աստված ստեղծել է կենդանիների եւ բույսերի բոլոր հիմնական տեսակները, ինչպես նաեւ ինքնագիտակցությամբ օժտված կատարյալ տղամարդուն ու կնոջը, որոնք ունակ էին սիրելու, իմաստություն եւ արդարություն դրսեւորելու։ Աստծու կողմից ստեղծված կենդանիների ու բույսերի տեսակները ակներեւաբար ենթարկվել են փոփոխությունների, եւ արդյունքում մի տեսակի մեջ առաջացել են տարատեսակներ։ Շատ դեպքերում այդ տարատեսակները զգալիորեն տարբերվում են միմյանցից։ Արարչագործության մասին Աստվածաշնչի արձանագրությունը չի հակասում գիտական այն փաստին, որ մի տեսակի մեջ առաջանում են տարատեսակներ։ ԱՐԱՐԻՉ, ՈՐԻՆ ՃԱՆԱՉՈՒՄ ԵՆՔ ԱՐԱՐՉԱԳՈՐԾՈՒԹՅԱՆ ՄԻՋՈՑՈՎ 1800-ականների կեսերին ապրած բրիտանացի կենսաբան եւ հանրահայտ էվոլյուցիոնիստ Ալֆրեդ Ռասել Ուոլեսը համաձայն էր Դարվինի հետ այն հարցում, թե էվոլյուցիան ընթանում է բնական ընտրության միջոցով։ Սակայն ասում են, որ անգամ ինքը՝ Ուոլեսը, նշել է. «Նրանք, ովքեր աչքեր ունեն եւ տեսնում են, միտք ունեն եւ տրամաբանում են, ընդունում են, որ փոքրագույն բջջի, արյան, երկրագնդի եւ առհասարակ ողջ աստղազարդ տիեզերքի մեջ.... հստակ երեւում է, որ կա խելամիտ ու բանական առաջնորդություն, մի խոսքով՝ գոյություն ունի Բանականություն»։ Ուոլեսից գրեթե երկու հազար տարի առաջ Աստվածաշնչում արդեն ասվել էր. «Նրա [Աստծու] անտեսանելի հատկությունները, այսինքն՝ նրա հավերժական զորությունն ու աստվածությունը, հստակ երեւում են աշխարհի արարումից ի վեր, որովհետեւ դրանք տեսնվում են ստեղծված բաների միջոցով» (Հռոմեացիներ 1։20)։ Ինչ խոսք, ժամանակ առ ժամանակ կարող ենք մտածել բնության մեջ առկա զարմանալիորեն բարդ կառուցվածքների մասին՝ սկսած խոտի ցողունից մինչեւ անհամար երկնային մարմինները։ Այդպիսով՝ ուսումնասիրելով արարչագործությունը՝ կճանաչենք Արարչին։ Բայց թերեւս հարցնեք. «Եթե գոյություն ունի սիրառատ Աստված, որը ստեղծել է ամեն բան, ապա ինչո՞ւ է նա թույլ տալիս տառապանքը։ Գուցե Աստված այլեւս հոգ չի՞ տանում իր երկրային արարածների մասին։ Ի՞նչ է մեզ սպասում ապագայում»։ Աստվածաշնչում կան բազմաթիվ այլ ճշմարտություններ, որոնք դարեր շարունակ ծածկված են եղել մարդկային գաղափարների եւ կրոնական ուսմունքների հաստ քողի տակ եւ այդ պատճառով հայտնի չեն շատերին։ Այս ամսագրի հրատարակիչները՝ Եհովայի վկաները, ուրախությամբ կօգնեն ձեզ ծանոթանալու աստվածաշնչյան ճշմարտությանը եւ ավելին իմանալու Արարչի, ինչպես նաեւ մարդկության ապագայի մասին։ Իմացիր ավելին Քննեք աստվածաշնչյան որոշ թվացյալ հակասություններ եւ իմացեք, թե որ մեթոդները կօգնեն ձեզ պարզաբանելու դրանք։ Իմացիր, թե ինչպես օգտագործել «սրտի աչքերը»։


text: Աշխարհի ժողովուրդների 20-րդ դարի ու ժամանակակից երաժշտության դաշնամուրային համերգաշարը կշարունակվի ֆրանսիական երաժշտությամբ։ Ապրիլի 30-ին Կամերային երաժշտության տանը նախատեսված համերգի ընթացքում երիտասարդ դաշնակահար Հայկ Մելիքյանը կկատարի 20-րդ դարի ու ժամանակակից ֆրանսիացի կոմպոզիտորների դաշնամուրային ստեղծագործություններ։ Դաշնամուրային համերգաշարի այս նախագիծը հեղինակել է հենց Հայկ Մելիքյանը ու կյանքի կոչել 2009-ի հոկտեմբերից, երբ առաջին համերգում ներառեց ռուս կոմպոզիտորների ստեղծագործություններ։ - «Նախագծի ընթացքում հնչած երաժշտությունը համամարդկային է, քանի որ այն ներառում է տարբեր ազգերի ու տարբեր ժամանակահատվածների, հայ ունկնդրին հայտնի ու անհայտ կոմպոզիտորների ստեղծագործություններ», - ասում է Հայկը։ Երիտասարդ դաշնակահարն իր այս նախագծով նպատակ ունի մի քանի տարում հայ ունկնդրին ծանոթացնեն 20-րդ դարի տարբեր ազգերի հայտնի կոմպոզիտորների դաշնամուրային երաժշտությանը: Առաջիկայում համերգներում կընդգրկվի իտալական, ճապոնական , վիետնամական, իսրայելական երաժշտություն: Նախագիծը կշարունակվի դեռ մի քանի տարի։ Հայկ մելիքյանը մտադիր է հանդես գալ նաեւ 20-րդ դարի ու ժամանակակից հայ կոմպոզիտորների դաշնամուրային ստեղծագործություններով։ Ի դեպ, Հայկն ուրախությամբ փաստում է, որ այսօր իր լսարանում հատկապես շատ են երիտասարդները։ Իսկ իր մասին պատմելիս` նշում է, որ «խենթ է»։ Դրա ապացույցներից է նաեւ այն, որ Հայկ Մելիքյանի համերգները սովորաբար ավարտվում են իմպրովիզացիաներով, որոնք առաջարկում է հանդիսատեսը:


text: Copy and paste the embed code below. The code changes based on your selection. The code has been copied to your clipboard. Video size Բելգիացի Յանին եւ Ֆրեդերիկը Սիսիանից Գորիս գնալու համար սպասում են Free car-ի առաջին իսկ հնարավորությանը: Բելգիացի ուսանողները նախքան բարյացկամ հայ վարորդներին հանդիպելը, վայելում են ազատ ժամանակը՝ Հայաստանի արեւի տակ:


text: Երեւանի Վալերի Բրյուսովի անվան պետական լեզվաբանական համալսարանի ուսանողները այսօր դասադուլ էին հայտարարել՝ բողոքելով բուհի ռեկտոր Սուրեն Զոլյանին հեռացնելու՝ կրթության եւ գիտության նախարար Արմեն Աշոտյանի որոշման դեմ։ Դասադուլավորները համարում են, որ նախարար Արմեն Աշոտյանի՝ օգոստոսի 17-ի այդ որոշումն ապօրինի է, եւ անցած շաբաթվա ընթացքում մի շարք բողոքի ակցիաներ են կազմակերպել՝ պահանջելով Սուրեն Զոլյանին վերանշանակել ռեկտորի պաշտոնում: Նախորդ բողոքի ակցիաների համեմատ, սակայն, այսօր ուսանողների թիվն ավելի քիչ էր։ «Ազատություն» ռադիոկայանի հետ զրույցում նրանցից մեկը պարզաբանեց. - «Մեզ մոտ մոդուլային շաբաթ է, ու մեր ակտիվիստների մեծամասնությունը երկրորդ կուրս է։ Իրենք հիմա միջանկյալներ ունեն, դրա համար այստեղ չեն»։ Ուսանողները նաեւ ասացին, որ երեկ Սուրեն Զոլյանն իրենց խնդրել է դասադուլ չանել։ Հիշեցնենք՝ Սուրեն Զոլյանը, նախարարի որոշումը անօրինական համարելով, հրաժարվում է վայր դնել ռեկտորի լիազորությունները, մինչդեռ երեկ Արմեն Աշոտյանի որոշմամբ բուհի նախկին պրոռեկտոր Գայանե Գասպարյանը նշանակվեց համալսարանի ռեկտորի ժամանակավոր պաշտոնակատար: Փաստացի այսօր բուհում կա երկու ռեկտոր։ Ուսանողների բողոքի ակցիայի վերաբերյալ Սուրեն Զոլյանից մեկնաբանություն վերցնել չհաջողվեց. նրա օգնականներն ասացին, որ Զոլյանը հյուրեր ունի եւ չի կարող մեզ ընդունել: Բուհի ռեկտորի ժամանակավոր պաշտոնակատար Գայանե Գասպարյանը, իր հերթին, ասաց. - «Եթե մի քանի հոգի կան դասադուլ անող, դա արդեն ուսանողություն չի։ Մեր դասերը նորմալ հունով գնում են, բայց, համենայնդեպս, եթե ինչ-որ անհատներ կան, իրենց դասախոսները իրենց ներկա-բացական կանեն եւ ըստ այդմ իրենց... ես չեմ համարում դա դասադուլ»։ Ուսանողները, մինչդեռ, այդ ընթացքում համալսարանի մոտ հավաքված վանկարկում էին՝ «դասադուլ»։ Դասախոսներից ոմանք փորձեցին նրանց ետ տանել լսարաններ, սակայն ուսանողները բողոքը շարունակեցին արդեն բուհի կենտրոնական մուտքի մոտ: Ի վերջո, Սուրեն Զոլյանն իջավ ուսանողների մոտ եւ նորից խնդրեց դասադուլ չանել: Վերջում հավելենք, որ կրթության եւ գիտության նախարարությունը բաց մրցույթ է հայտարարել '«Երեւանի Վ. Բրյուսովի անվան պետական լեզվաբանական համալսարան» պետական ոչ առեւտրային կազմակերպության ռեկտորի թափուր պաշտոնը զբաղեցնելու համար:


text: Ռուսաստանն ու Չինաստանը հայտարարել են, որ ՄԱԿ-ի Գլխավոր ասամբլեայի՝ ուրբաթ օրը կայացած նիստում Սիրիայի հարցով ընդունված բանաձեւը վտանգում է այդ երկրում շարունակվող բռնությունները խաղաղ ճանապարհով հանգուցալուծելու ջանքերը։ Ձայների 133 կողմ, 12 դեմ եւ 31 հարաբերակցությամբ ընդունված բանաձեւով ՄԱԿ-ի Գլխավոր ասամբլեան դատապարտում է Սիրիայի կառավարությանը եւ պահանջում քաղաքական իշխանության փոփոխություն այդ երկրում, անցում «ժողովրդավարական, բազմակարծիք քաղաքական համակարգի»։ Ռուսաստանը եւ Չինաստանը դեմ քվեարկած երկրների թվում էին։ Պաշտոնական Մոսկվան, մասնավորապես, հայտարարել է, որ բանաձեւը «բացահայտորեն պաշտպանում է զինված ընդդիմությանը»։ Հայաստանը ձեռնպահ է քվեարկել Սիրիայի հարցով բանաձեւին։ ՄԱԿ-ի գնահատականներով, Սիրիայում նախագահ Բաշար ալ-Ասադի հրաժարականը պահանջող զինված ընդդիմության եւ կառավարական զորքերի միջեւ 17 ամիս շարունակվող բախումների արդյունքում շուրջ 19,000 մարդ է զոհվել։


text: Երկար չէի, գրում. համապատասխան երաժշտություն չէր ճարվում։ Հիմա էլ չի ճարվում, ինչ որ Բախ է, Գյուրջիեւ։ Էլի նույնն է, չհաշված իհարկե, որ ամեն ինչ մի փոքր վատացել է, ներառյալ անորոշության աստիճանը։ Երեւի ամենուրեք է այդպես, գումարած միջին տարիքի սինդրոմը։ Հետաքրքիր է, սկզբում ուզում ես մեծանալ, հետո սպասում ես, որ կյանքում քո հերթը հասնի, երբ հասած պիտի լիներ՝ միջին տարիքի սինդրոմ։ Հետո՝ էլ չգիտեմ։ Կերեւա։ Իրականում գրելու շատ բան չկա։ Ամառն անցավ, աշուն է։ Ինչու, երբ հասցրեց, չհասկացանք։ Նույնիսկ Ղուկասյանն այս տարի այլ կերպ թվաց։ Ընտանիքը կիսվում է, շարունակելու է կիսվել։ Հետո ինչ կլինի, գլուխ չես հանի։ Աստված գիտի։ Արեւը բարկ է։ Մեղավորը երեւի բարկությունն է։ Աշխարհի դարդը երեւի միայն ինձ չի հուզում։ Մեր սարերում փակվել էլ չի լինում, մոտակայքում սար չկա։ Եթե կա էլ, շենքեր են, շենքեր։ Քամոտ չէ, ցուրտ չէ։ Բարկ է, երբեմն՝ գաղջ։ Հիմնականում գաղջ։ Ցուրտ եմ ուզում, կամ էլ տաք, բայց ոչ գաղջ։ Ո՛չ հնչակ, ո՛չ դաշնակ չեն լինում։ Երկուսից մեկը։ Այնքան էլ բարդ չէ, քան մենք ենք բարդացնում։ Պարզ են, շատ պարզ, բնական պահանջների մակարդակում։ Ինչու ես հարմարվում հոգու հետ։ Կռվելուց հոգնել ես երեւի. երեւում է, նա չի հոգնել։ Ի՞նչ է ուզում։ Երկա՞ր է կռվելու։ Հինգշաբթի, Մարատ --


text: ՀՀ նախագահը մասնակցել է Ռուսական արվեստի նորոգված թանգարանի բացմանը 19:17 28 Հոկտեմբերի 2008 ՀՀ նախագահ Սերժ Սարգսյանը երեքշաբթի Երեւանում մասնակցեց Ռուսական արվեստի նորոգված թանգարանի բացմանը։ Թանգարանի տնօրեն Անահիտ Ֆլջյանը երկրի ղեկավարին ծանոթացրեց թանգարանի ցուցանմուշների հետ, ինչպես նաեւ պատմեց թանգարանի հիմանդրման պատմությունը։ Ռուսական արվեստի թանգարանը ստեղծվել է Հայաստանի մայրաքաղաքում 1984 թվականին Մոսկվայի պատվավոր քաղաքացի Արամ Աբրահամյանի մասնավոր հավաքածուի հիման վրա։ «Թանգարանը հրապուրիչ է նրանով, որ ցուցանմուշներում ներկայացված են ռուսական գեղանկարչության լավագույն շրջաններից մեկի՝ 19-րդ դարի վերջի եւ 20-րդ դարի սկզբի աշխատանքները»,- ասաց թանգարանի տնօրենը։ Նրա խոսքերով, այդ ժամանակահատվածի ռուս նկարիչների աշխատանքները բարձր են գնահատվում արվեստի աշխարհում։ Թանգարանի ֆոնդում 333 նկար կա, ինչպես նաեւ մի քանի քանդակ։ Թանգարանի ղեկավարությունը հատուկ հպարտությամբ է վերաբերվում հատկապես այնպիսի ռուս վարպետների աշխատանքներին, ինչպիսիք են Վրուբելը, Կորովինը, Սերեբրյակովը, Արխիպովը, Գրիգորեւը եւ Սոմովը։ Իր հերթին, ՀՀ մշակույթի նախարար Հասմիկ Պողոսյանը եւս նշեց երկրում Ռուսական արվեստի թանգարանի առկայության կարեւորությունը։ «Ժամանակակից թանգարաններն ընդլայնում են իրենց գործունեության շրջանակները։ Օրինակ, տնօրեն Ֆլջյանը մտադիր է երաժշտական երեկոներ անցկացնել»,- ասաց նա։ Նախարարը նաեւ նշեց, որ թանգարանում ցուցադրված են ռուսական գեղանկարչության տարբեր ուղղություններ ներկայացնող նկարներ։ Ռուսական արվեստի թանգարանը Երեւանում վերանորոգվել է ՀՀ նախագահի կարգադրությամբ Սոցիալական ներդրումների հիմնադրամի միջոցներով՝ 37 մլն դրամի չափով (120,4 հազար ԱՄն դոլար)։ Նորոգման աշխատանքներին իրենց լուման են ներդրել նաեւ Ռուսաստանի կառավարությունն ու «Հայաստան» համահայկական հիմնադրամը։ Նորոգման ծրագրի շրջանակներում թանգարանում տեղադրվել են ջեռուցման, լուսավորման եւ օդափոխման համակարգեր։ Աշխատանքների ավարտից հետո թանգարանում գործում է 8 սրահ, որոնցից մեկում ցուցադրված են հավաքածուի նախկին սեփականատիրոջ՝ Արամ Աբրահամյանի լուսանկարներն ու անձնական իրերը։ --0--